title: Mob Rules

text: Tämän päivän kriitikot pitävät albumia arvossaan. Allmusic.comin arvostelija antaa albumille neljä tähteä viidestä ja sanoo albumin olevan "viimeinen suuresti arvostettu Black Sabbath-studioalbumi". Sputnik Music- ja Metal Observer-sivustojen kriitikot ovat samoilla linjoilla, vaikkakin toteavat myös myöhemmissä albumeissakin olevan hetkensä. Myös internet-kriitikko Mark Prindle kehuu albumia: "Musiikki on loistavaa. Taattua 1980-luvun heviä Dion tahdissa".


title: Mob Rules

text: Black Sabbath lähti kiertueelle albumin julkaisun jälkeen ja kiersi seuraavan vuoden syksyyn asti pääosin Pohjois-Amerikassa, soittaen kuitenkin muutaman konsertin Britanniassa vuodenvaihteessa 1981-1982. Yhtyettä lämmittelivät muun muassa southern rock -artistit Doc Holliday ja Johnny Van Zant sekä Alvin Leen yhtye kitaristinaan Mick Taylor. "Tuohon aikaan ihmiset eivät olleet niin valikoivia", kommentoi rumpali Vinnie Appice erikoisia lämmittely-yhtyeitä vuonna 2009. "Liput olivat halpoja ja ihmiset nauttivat, ja lisäksi kuulostimme varmasti vielä raskaammilta kevyempien lämmittelijöiden jälkeen". Kiertueen konsertteja nauhoitettiin ja tulevan "Live Evil" -albumin miksaussessioissa Ronnie James Dion välit Iommin ja Butlerin kanssa kiristyivät lopullisesti, ja tämän seurauksena Dio ja rumpali Vinnie Appice erosivat yhtyeestä.


title: Maigret

text: Komisario Jules Maigret tai pelkästään Maigret on kirjailija Georges Simenonin luoma kuvitteellinen henkilö. Maigret piippuineen on perinteinen rikos- eli poliisikirjallisuuden etsivä. Useimmissa romaaneissa hän on murharyhmän päällikkö. Hän luottaa työssään yleensä intuitioonsa, mutta joskus tekniset menetelmät vievät hänet oikeille jäljille. Hänen tapoihinsa kuuluu myös pistäytyä pieniin kahviloihin nauttimaan yleensä olutta tai konjakkia veden kanssa, joskus esimerkiksi pastista. Maigret-tarinoita on kirjoitettu 84 romaanin verran vuosina 1931–1972. Kirjoista neljä on kirjoitettu Simenonin salanimellä Christian Brulls ja loput hänen omalla nimellään.


title: Maigret

text: Jules Maigret syntyi Saint-Fiacressa vuonna 1884, tosin Simenonin kirjoista voidaan löytää myös eri syntymävuosia. Hänen isänsä oli maanviljelijä, isomman tilallisen pehtori. Isän kuolema katkaisi Maigretin lääketieteen opinnot. Hänen isänsä suhteet auttoivat häntä nousemaan passipoliisista rikospoliisiin. Hän on naimisissa Louisen kanssa. Kirjassa "L'Amoureux de Madame Maigret" tosin nimeksi mainitaan Henrietta. Perheessä ei ole lapsia, mikä oli rouva Maigretille vaikea asia.


title: Maigret

text: Kuten salapoliisiromaaneissa on tapana, Maigret'n tutkimukset ovat pääsääntöisesti menestyksekkäitä. Hänen metodinsa on ajelehtia todisteiden virran mukana kohti pääepäiltyjä. Heidän luonaan hän seuraa perheen tms. toimintaa, kunnes se jokin putoaa paikoilleen. Maigret'en bravuuri ovat pitkät kuulustelut, joissa puhumattomat epäillyt murtuvat. Maigret'n työpäivän kulku kuvataan tarkasti, usein tarinoissa esiintyy etsivien käskynjako, hikinen kuulusteluhuone, epäiltyjen ja usein vastentahtoisten todistajien kuulustelut, oluen ja voileipien tilaaminen Brasserie Dauphinesta, piipunpoltto ja calvadosin ynnä muu sellainen naukkailu yöhön venyvissä työrupeamissa.


title: Maigret

text: Eräänä pikku erikoisuutena mainitaan se seikka että Maigret ilahtuu aina jos hänen työmatkallaan käyttämässään bussissa on avoin takasilta: tällaisella takasillalla kun sai polttaa vapaasti piippua.


title: Maigret

text: Tavanomaisesti Maigret'n aisaparit eivät ole kliseenomaisia aivottomia poliiseja vaan älykkyydessään Maigret'n hengenheimolaisia: kirjoissaan Simenon on jättänyt tollon roolin yleiselle syyttäjälle, joiden päätoimi vaikuttaa olevan oman aseman turvaaminen otaksuttuja tutkimusvirhesyytöksiä vastaan. Lucas, Janvier ja Pikku-Lapointe ovat Maigret'n lähimmät avustajat. Heitä vanhempi, lihava Torrence on ainoa hänen apulaisistaan, joka murhataan kesken rikostutkimusta (tosin vuosia myöhemmissä romaaneissa Torrence esiintyy uudestaan).


title: Maigret

text: La Grume on merkittävä Maigret-romaanien henkilöhahmo. Hän on Lognon-niminen Pariisin poliisin etsivä, joka haikailee pääsystä rikospoliisiin. Hän pyrkii siksi tekemään itse paljon työtä, mutta tekee sen jääräpäisellä tehottomuudella. Lisäksi hän salaa tietoja rikospoliisilta pyrkien jonkin merkittävän rikoksen ratkaisemiseen, joka avaisi tien menestykseen. Hän kärsii jatkuvasta nuhasta ja lisäksi hänellä on jatkuvasti sairasteleva vaimo. Tämä asetelma johtaa siihen, että La Grume epäonnistuu aina. Hän myös "puolustaa" poliisin kunniaa kohdellen epäiltyjä ja todistajia töykeästi. Samanlaisia hahmoja on sittemmin ollut esimerkiksi ruotsalaisen komisario Beckin, Peppi Pitkätossun ja Muumien tarinoissa.


title: Maigret

text: Ensimmäiset 19 Maigret-kirjaa julkaistiin vuosina 1931–1934. Vuonna 1929 kirjoitettu ensimmäinen kirja "Maigret ja latvialainen" julkaistiin viidentenä. Aikaisempien kirjojen suosiosta huolimatta Simenon jatkoi niiden kirjoittamista vasta toisen maailmansodan aikana, jonka jälkeen seurasi taas parin vuoden tauko. Vuodesta 1947 alkaen julkaistiin vuosittain 2–4 Maigret-kirjaa vuoteen 1972 asti.


title: Maigret

text:
Edellä luetellut, vuosina 1936 ja 1938 kirjoitetut novellit ilmestyivät kokoelmana "Les nouvelles enquêtes de Maigret" (1944). Suomennos "Matka ajassa" (Eeva-Liisa Manner) ilmestyi antologiassa "Salapoliisikertomuksia" (Tammi 1962), suomennos "Murha metsän keskellä" sekä muut kokoomateoksessa "Maigret – kootut kertomukset" (Taina Helkamo, Teos 2015).
Kaksi edellistä novellia ilmestyivät kokoelmassa "Maigret et les petits cochons sans queue" (1939), joka sisältää muitakin kuin Maigret-novelleja. Suomennos "Maigret ja mies Pariisissa" (Eija Palsbo) ilmestyi antologiassa "Jännityskertomuksia" (Tammi 1963), suomennokset "Mies kadulla" ja "Huutokauppa" kokoomateoksessa "Maigret – kootut kertomukset" (Taina Helkamo, Teos 2015).
Neljä edeltävää novellia ilmestyivät kokoelmana "Maigret et l'inspecteur Malgracieux" (1946), ja ne sisältyvät kokoomateokseen "Maigret – kootut kertomukset" (suom. Taina Helkamo, Teos 2015).


title: Maigret

text: Maigret'n tarinoita on kuvattu useiksi televisiosarjoiksi ja -elokuviksi ympäri maailman. Nimiroolissa on ollut ranskalaisia, englantilaisia, itävaltalaisia, hollantilaisia sekä japanilaisia näyttelijöitä. Kenties tunnetuin näistä on ranskalainen Bruno Crémer, joka on esiintynyt nimiroolissa yli neljässäkymmenessä televisioelokuvassa. Elokuvan Maigret oli ranskalainen Jean Gabin 1950-luvulla, jolloin Ranskan elokuva eli vanhan studiokauden huippuaikojaan.


title: Maigret

text: Englantilaisista nimiroolin esittäjistä tunnetuimmat ovat kenties 1960-luvulla Maigret'ta yli viidessäkymmenessä televisioelokuvassa näytellyt Rupert Davies. Daviesin Maigret-tulkinta oli niin onnistunut, että elokuvia dubattiin ranskaksi ja Simenon kehui Daviesia "täydelliseksi Maigret'ksi". Suomalaiset Maigret-fanit tosin valittivat, että Davies oli hiukan nuoren puoleinen kirjailijan kuvaukseen nähden ja että kirjoissa hiljaiseksi ja väsyneeksi kuvattu rouva Maigret saikin Helen Shingerin tulkitsemana liiankin nuoren ja viehättävän ulkoasun; tosin näyttelijöiden täydellinen eläytyminen auttoi paljon.


title: Maigret

text: Vuonna 2016 alkoi ITV-kanavalla uusi "Maigret" -sarja, jossa Jules Maigret'ta näyttelee Rowan Atkinson.


title: Aino Sallinen

text: Aino Sallinen (aikaisemmin Sallinen-Kuparinen, s. 17. marraskuuta 1947) toimi Jyväskylän yliopiston rehtorina 1. tammikuuta 1992 – 31. heinäkuuta 2012. Hän on yliopiston pitkäaikaisin rehtori.


title: Aino Sallinen

text: Sallinen on Suomen ensimmäinen puheviestinnän professori. Hänet valittiin ensimmäisen kerran rehtoriksi kesken kauden vuonna 1992, jolloin hänestä tuli toinen naisrehtori Pohjoismaissa. Vuosina 1994 ja 1997 hänet valittiin kahdesti kolmivuotiskausiksi sekä 2000 viisivuotiskaudeksi ja vuonna 2005 uudelleen viideksi vuodeksi, vuoteen 2010 saakka. Hänet valittiin vuonna 2009 jatkamaan rehtorina vuoden 2012 loppuun.


title: Aino Sallinen

text: Hän on muun muassa Suomen Kulttuurirahaston hallintoneuvoston jäsen vuodesta 2004. Aino Sallinen toimii ritarikuntien kanslerina.


title: Dreambox

text: Dreambox on saksalaisen Dream Multimedian kehittämä Linux-käyttöjärjestelmää hyödyntävä DVB-vastaanotin.


title: Dreambox

text: Ensimmäiset Dreambox-mallit olivat ainoastaan satelliittilähetysten vastaanottoon. Sittemmin on tullut myös antenni- ja kaapeli-tv-vastaanottoon tarkoitettuja malleja ja uusimmissa malleissa käytettävän järjestelmän määrittävä komponentti on käyttäjän vaihdettavissa oleva viritinmoduuli. Dreamboxien ensimmäiset versiot perustuvat DBox2-vastaanottimeen ja laitteessa oleva ohjelmistokin on perua DBox2:lle ohjelmistoa kehittävästä TuxBox-projektista.


title: Dreambox

text: Dreamboxin erikoisominaisuus useimpiin muihin laitteisiin verrattuna on sen verkkosovitin, jolla laite voidaan kytkeä Ethernet-lähiverkkoon, mikä mahdollistaa televisio-ohjelmien helpon siirtämisen tietokoneelle ja esimerkiksi ajastuksia voidaan tehdä tietokoneelta käsin WWW-selaimella.


title: Dreambox

text: Dreambox on vakavan televisioharrastajan laite. Sen käytön perusasiat on opittavissa melko vähässä ajassa, mutta ohjelmiston avoimuus mahdollistaa myös kustomoinnin ja virittelyn. Internetistä löytyy lukuisia keskustelupalstoja, joilla laitteesta keskustellaan laajasti ja usein varsin asiantuntevasti.


title: Dreambox

text: Dreambox DM7000S ja Dreambox DM7020S ovat hyvin samankaltaisia, tosin uudemmassa 7020 mallissa on esiintynyt ongelmia verkkoliitännän nopeuden osalta. Ongelma on kuitenkin korjattavissa mm. kondensaattorin vaihdolla. 7020-mallista on julkaistu myös päivitetty 7020Si-versio.


title: Dreambox

text: Malli DM500 on hieman uudempi, ulkomitoiltaan kompakti laite, jossa ei ole paikkaa kiintolevylle. DM500:n DVB-C -mallin virittimen herkkyys VHF-taajuuksilla on riittämätön, ja alimmilla taajuuksilla lähetettäviä kanavia ei voida vastaanottaa ilman ulkoista antennivahvistinta. Uudempi DM600 on muutoin vastaava kuin DM500 (ja DM500+), mutta siinä on kookkaampi kaukosäädin sekä paikka 2,5-tuumaiselle ATA-kiintolevylle.


title: Dreambox

text: DM7025-mallissa on kaksi paikkaa käyttäjän vaihdettavissa oleville viritinmoduleille. Moduleiden ei tarvitse olla keskenään samanlaisia ja laite onkin harvoja markkinoilla olevia vastaanottimia, jotka toimivat samanaikaisesti useamman DVB-standardin kanssa. DM7025:ssä laitteen prosessoriarkkitehtuuri on vaihtunut PowerPC:stä MIPS:iin, eivätkä vanhempien mallien ohjelmistot ole suoraan yhteensopivia sen kanssa. Dreambox 7025 käyttää Enigma 2 -ohjelmistoa ja vanhemmat mallit Enigma 1:sta. Joillekin vanhemmille malleille on myös saatavilla Enigma 2, mutta julkaisut ovat lähinnä kokeiluluonteisia.


title: Dreambox

text: Uusimmat laitteet ovat tyypeiltään DM800 ja DM8000. Molemmissa on tuki DVB-S2-standardille eli valmius HDTV-lähetyksien vastaanottoon. DM8000:ssa on lisäksi modulaariset virittmiet. Molemmissa laitteissa on mahdollisuus käyttää SATA-kiintolevyjä, toisin kuin iäkkäämmissä malleissa, jotka mahdollisuus on ainosastaan ATA-levyn käyttöön.


title: Natriumnitriitti

text: Natriumnitriitti (NaNO) on kemiallisesti typpihapokkeen (HNO) natriumsuola. Natriumnitriitti on valkoista tai kellertävää, hajutonta, rakeista, kiteistä tai jauhemaista kiinteää ainetta, joka absorboi ilmasta kosteutta. Sen moolimassa on 69,0 g/mol, suhteellinen tiheys 20 °C:ssa 2,17 g/cm (vesi = 1,0 g/cm), liukoisuus veteen 82 g/100 ml 20 °C:ssa ja CAS-numero 7632-00-0.


title: Natriumnitriitti

text: Elintarvikkeissa säilöntäaineisiin lukeutuva natriumnitriitti merkitään E-koodilla E 250 ja sitä käytetään lähinnä liha- ja kalajalosteissa säilyvyyden parantamiseen sekä punaisen värin korostamiseen. Aikoinaan nitriitillä oli suuri merkitys "Clostridium botulinum" -bakteerin aiheuttamien ruokamyrkytysten ehkäisemisessä, mutta kylmäsäilytyksen ja elintarvikehygienian kehityttyä sen säilöntävaikutuksen merkitys on vähentynyt.


title: Natriumnitriitti

text: Natriumnitriittiä voidaan käyttää ruudin ainesosana - ruuti ei ime ilmasta kosteutta, eikä "pilaannu".


title: Aftenposten

text: Aftenposten on Norjan toiseksi suurin sanomalehti, joka on ollut aikaisemmin lähellä kokoomuspuolue Høyreä. Lehden perusti Christian Schibsted 14. toukokuuta 1860 Christiania Adresse-bladina. Nimi muuttui Aftenposteniksi 1. tammikuuta 1861.


title: Aftenposten

text: Aftenpostenin kustantajalla on myös muita julkaisuja.


title: William Boyce

text: William Boyce (11. syyskuuta 1711 – 7. helmikuuta 1779) oli englantilainen säveltäjä ja urkuri.


title: William Boyce

text: Boyce syntyi Lontoossa ja toimi äänenmurrokseensa saakka kuoropoikana St. Paulin katedraalissa. Musiikinopintonsa Boyce aloitti säveltäjä Maurice Greenen johdolla. Vuonna 1758 Boyce pääsi urkuriksi Chapel Royaliin. Myöhemmällä iällään hän menetti kuulonsa lähes kokonaan.


title: William Boyce

text: Boycen tuotantoon kuuluu muun muassa kahdeksan sinfoniaa ja kamarimusiikkia.


title: Peleus

text: Peleus () oli kreikkalaisessa mytologiassa Aiginan kuningas Aiakoksen ja Endeiksen poika ja Akhilleuksen isä.


title: Peleus

text: Tapettuaan veljensä Telamonin kanssa velipuolensa Fokoksen hänen täytyi paeta Aiginasta. Fthiassa kuningas Eurytion puhdisti hänet synnistään ja antoi hänelle hänen tyttärensä Antigonen vaimoksi. Kalydonin metsäkarjun metsästyksen yhteydessä Peleus kuitenkin vahingossa osui keihäällään Eurytioniin tappaen tämän ja joutui taas pakenemaan – tällä kertaa Iolkokseen.


title: Peleus

text: Iolkoksessa Peleuksen vapahti murhastaan Akastos. Akastoksen puoliso Astydameia rakastui Peleukseen, joka kuitenkin torjui tämän. Tästä katkeroituneena Astydameia lähetti Antigonelle viestin, jossa hän väitti Peleuksen aikovan naida Akastoksen tyttären Steropen; tästä murtuneena Antigone hirtti itsensä. Lisäksi Astydameia kertoi miehelleen Peleuksen aikoneen viedä hänen kunniansa. Tästä suuttuneena tämä päätti tappaa kerran puhdistamansa miehen ja kutsui Peleuksen metsästysretkelle. Kun Peleus oli nukahtanut metsästyksen jälkeen, Akastos kätki tämän miekan ja hylkäsi tämän. Aamun valjetessa Peleuksen yllätti joukko kentaureja, ja olisi kohdannut loppunsa, ellei Kheiron olisi säästänyt häntä. Kheiron jopa palautti hänelle hänen miekkansa, jonka hän oli etsinyt ja löytänyt. Myöhemmin Peleus palasi Iolkokseen Iasonin ja dioskuurien kanssa ja kosti Astydameialle revityttämällä tältä raajat irti ja marssituttamalla armeijansa kaupunkiin hänen lävitseen.


title: Peleus

text: Antigonen kuoltua Peleus nai meri-nymfi Thetiksen, ja tämä synnytti hänelle Akhilleuksen. Häälahjaksi Peleus sai Poseidonilta kaksi kuolematonta hevosta: Ksanthos ja Balios. Heidän häistänsä sai myös alkunsa riita, joka johti Pariksen tuomioon ja myöhemmin Troijan sotaan.


title: Geoffrey Rush

text: Geoffrey Roy Rush (s. 6. heinäkuuta 1951, Toowoomba, Queensland, Australia) on Oscar-palkittu australialainen näyttelijä. Hän aloitti näyttelijänuransa teatterissa Brisbanessa. Hänellä on myös taidetutkinto Queenslandin yliopistosta, jossa hänellä oli huonekaverinaan Mel Gibson.


title: Geoffrey Rush

text: Vuonna 1997 Rushin ura kohosi nousukiitoon, kun hän voitti Oscarin parhaasta miespääosasta elokuvassa "Loisto". Tätä ennen hän oli näytellyt lähinnä teatterissa.


title: Geoffrey Rush

text: Vuonna 1998 Rush näytteli kolmessa merkittävässä elokuvassa: Victor Hugon romaaniin perustuvassa elokuvassa "Kurjat", "Elisabetissä" ja "Rakastuneessa Shakespearessa", josta hän sai myös parhaan miessivuosan Oscar-ehdokkuuden. Vuonna 2001 Rush oli kolmannen kerran ehdolla Oscarin saajaksi, kun hän sai miespääosaehdokkuuden elokuvasta "Quills – syntiset säkeet", jossa hän näytteli Markiisi de Sadea.


title: Geoffrey Rush

text: Rush on ollut viime aikoina ahkera näyttelijä, sillä viimeisten vuosien aikana hän on esiintynyt lukuisissa elokuvassa. Hän on näytellyt muun muassa elokuvasarjassa "Pirates of the Caribbean". Suorituksestaan televisioelokuvassa "Peter Sellersin elämä" Rush sai Emmy-palkinnon parhaasta miespääosasta elokuvassa tai minisarjassa.


title: Geoffrey Rush

text:
Rush asuu tällä hetkellä Camberwellissä, Melbournen esikaupunkialueella. Hän on ollut vuodesta 1988 naimisissa näyttelijä Jane Menelausin kanssa. Parilla on avioliitostaan kaksi lasta: tytär Angelica (s. 1992) ja poika James (s. 1995).
Ehdokkaana:


title: Geoffrey Rush

text: Ehdokkaana:Ehdokkaana:


title: Pohjalaisia (ooppera)

text: Pohjalaisia op. 45 on Leevi Madetojan vuosina 1920–1923 säveltämä kolminäytöksinen ooppera. Se pohjautuu Artturi Järviluoman tekijännimellä julkaisemaansa samannimiseen näytelmään. Madetoja laati myös oopperan libreton. Pohjalaisia-ooppera kertoo eteläpohjalaisesta kansanelämästä ja sen taistelusta osin väkivaltaista esivaltaa vastaan. Pohjalaisia-näytelmä perustuu pääosin Anton Kankaan käsikirjoitukseen Härmäläisiä.


title: Pohjalaisia (ooppera)

text: Teoksen kantaesitys oli 25. lokakuuta 1924 Suomalaisessa oopperassa. Teosta esitettiin vuonna 1927 Tukholmassa neljä kertaa ruotsinkielisenä 27. huhtikuuta 1927 alkaen Armas Järnefeltin ansiosta ja esitettiin Tanskassa vuonna 1938, 39 ja 51 Kööpenhaminassa. Madetoja muokkasi oopperan musiikista myöhemmin myös orkesterisarjan ("Pohjalainen sarja" op. 52).


title: Pohjalaisia (ooppera)

text: Suomalainen ooppera esitti oopperan Tukholmassa myös 20. maaliskuuta 1950.


title: Pohjalaisia (ooppera)

text: "Pohjalaisia" oli vasta perustetun Tampereen Oopperan ensimmäinen tuotanto vuonna 1947http://www.tampere-talo.fi/media/11-2-2016-tampereen-oopperan-pohjalaisia-aloittaa-kotimaisten-oopperoiden-sarjan . Teos tulee uudestaan Tampereen Oopperan ohjelmistoon kevätkaudella 2017 Tuomas Parkkisen ohjauksessa.


title: Vicente Fox

text: Vicente Fox Quesada (s. 2. heinäkuuta 1942) on meksikolainen poliitikko, joka oli maan presidenttinä vuosina 2000–2006. Hänet valittiin vuoden 2000 vaalissa oppositiopuolueen ehdokkaana. Hänen kautensa päättyi 2006, eikä Meksikon perustuslain mukaan uudelleenvalinta ollut mahdollista. Fox oli ensimmäinen opposition presidentti sitten vuoden 1910 Francisco Maderon. Hän seurasi virassa Ernesto Zedilloa.


title: Vicente Fox

text: Fox syntyi pääkaupungissa Méxicossa rikkaaseen espanjalais-irlantilaisjuuriseen perheeseen. Hän opiskeli Universidad Iberoamericanassa ja suoritti joitain taloustieteenkursseja Harvardin luennoitsijoiden johdolla, muttei suorittanut tutkintoa. Fox aloitti työuransa The Coca-Cola Companylla tavarantoimitusten valvojana ja ajamalla jakelurekkaa. Viimein hänestä tuli Meksikon ja koko latinalaisen Amerikan toimintojen johtaja.


title: Vicente Fox

text: Fox liittyi konservatiiviseen "Partido Acción Nacional" -puolueeseen (PAN) 1980-luvulla vuoden 1988 presidenttiehdokkaan Manuel Clouthierin kutsusta. 1988 Fox valittiin kongressin alahuoneeseen ("Cámara de Diputados") Guanajuaton osavaltion Leónista. Hän oli ehdokkaana osavaltion kuvernööriksi 1991. Vaikka "Partido Revolucionario Institucionalin" Ramón Aguirre Velázquez julistettiin kiistanalaisten vaalien voittajaksi, kuvernööriksi tuli kuitenkin PANin Carlos Medina Plascencia erinäisten sopimusten jälkeen. Tällöin Fox jätti protestina politiikan väliaikaisesti presidentti Carlos Salinasin kauden loppuun asti.


title: Vicente Fox

text: Salinasin kauden lopussa Meksikon perustuslain 82. pykälää muutettiin siten että ei-meksikolaissyntyisten vanhempien meksikolaissyntyinen lapsi voidaan valita presidentiksi. Fox, jonka äiti on espanjalainen pääsisi nyt presidenttiehdokkaaksi.


title: Vicente Fox

text: Vuonna 1995 Fox valittiin suurella enemmistöllä osavaltionsa kuvernööriksi. Vuonna 1997, kolme vuotta ennen vaaleja, hän julisti hakevansa puolueensa presidenttiehdokkuutta. Tällöin hän oli lähes tuntematon ja häntä pidettiin liian kokemattomana virkaan. Fox sai mainetta rehellisenä ja kokeneena yrittäjänä, enemmän kansalaisena kuin poliitikkona. Hänet valittiin ilman vastaehdokkaita puolueen presidenttiehdokkaaksi 2000.


title: Vicente Fox

text: Aggressiivisen loanheittokampanjan jälkeen Fox voitti vaalit syntymäpäivänään 2. heinäkuuta 2000 43 % äänistä voittaen PRI:n Francisco Labastidan. Hän astui virkaansa joulukuussa.


title: Vicente Fox

text: Foxilla oli nyt vähemmistö takanaan kongressissa ja enemmistö koostui puolueista joita hän oli syyttänyt tehottomuudesta ja korruptiosta. Foxin lupaus selvittää zapatistisissiongelma "15 minuutissa" ja lupaus 7 % talouskasvusta jäivät lunastamatta. Fox lupasi myös jokaiselle meksikolaiselle työtä Meksikossa.


title: Vicente Fox

text: Hänen kannatuksensa säilyi korkeana ensimmäisen vuoden ajan, mutta 2003 vaaleissa PAN menetti asemiaan. Foxin lupaukset purkaa byrokratiakoneistoa olisivat merkinneet työttömyyttä, hallinnon lamautumista ja kallista koulutusta uusiin tehtäviin.


title: Vicente Fox

text: Fox otti hallitukseensa ministereitä edellisistä hallituksista ja myös "Partido de la Revolución Democrática" -puolueesta (PRD). Monet "el gabinetazon" jäsenistä olivat menestyneitä liikemiehiä tai yrittäjiä.


title: Vicente Fox

text: Ensimmäinen Foxin vastoinkäyminen oli "Toallagate", kun hänen julkiseksi asettavansa hankintaluettelo paljasti hänen hankkineen kalliita 4430 peson pyyhkeitä virka-asuntoonsa.


title: Vicente Fox

text: Tasan vuoden vaalivoittonsa jälkeen Fox nai tiedottajansa Marta Sahagúnin. Sahagún de Foxin vaikutusta Meksikon politiikassa on arvostelu, koska perustuslaki määrää presidentinvallan yhdelle henkilölle ja presidenttien puolisot ovat yleensä pysytelleet taustalla. Sahagún de Foxilla oli myös aikomuksia omasta presidenttikaudesta, joita Fox tuki. Kesällä 2004 brittiläinen Financial Times paljasti, että hänen hyväntekeväisyyssäätiönsä oli saanut epäsuorasti varoja kansallisesta uhkapeliyhtiöstä, "Lotería Nacional". Asiasta seurasi kongressin tutkimus ja lottoyhtiön johtaja vaihdettiin. Heinäkuussa 2004 Fox piti tiedotustilaisuuden, jossa hän ilmoitti ettei hänen vaimonsa hakisi presidentinvirkaa, minkä Sahagún de Fox vahvisti viikkoa myöhemmin.


title: Vicente Fox

text: Foxin vuosittainen puhe opposition hallitsemalle kongressille 2004 oli yksi lähihistorian vaikeimpia. Hänet keskeytettiin useasti, yleisöstä näytettiin käsimerkkejä ja vuoden 2006 presidenttiehdokas Andrés Manuel López Obradoron kuvia. Fox oli tosi aikoinaan itsekin syyllistynyt moiseen käytökseen. Yleinen käsitys on, että hän olisi halunnut parantaa maan tilaa, muttei siihen kyennyt. Oppositio oli jo keskustelemassa hänen seuraajastaan kaksi vuotta ennen hänen kautensa päättymistä. Syitä Foxin ja kongressin eripuraan on useita. Hän on usein arvostellut kongressin toimia julkisesti. Kuuban presidentti Fidel Castro julkaisi Foxin kanssa käymänsä puhelinkeskustelun, jossa Fox oli kehottanut "syöt ja sitten lähdet menemään" ("Comes y te vas"), Yhdistyneiden kansakuntien kokouksen Monterreyssa, Nuevo Leónissa jälkeen, jotta Castron paikallaolo ei loukkaisi Yhdysvaltain presidentti George W. Bushia. Varsinkin vasemmisto raivostui ja ryhmä kongressiedustajia lähti Kuubaan pyytämään Castrolta anteeksi.


title: Vicente Fox

text: Talouden osalta Fox pyrki avaamaan valtion sähkölaitos- ja öljyteollisuutta yksityisinvestoinnelle, mutta epäonnistunut. Kongressi ei hyväksy asiaa koskevaa lainsäädäntö, mistä Fox on sitä arvostellut. Monia Foxin ehdottamia uudistuksia PRI on ehdottanut aiemmin, mutta Fox ja muut ovat äänestäneet niitä vastaan. Meksikon sijoitus Transparency Internationalin korruptiotilastoissa on huonontunut Foxin kaudella, kuten myös kansainvälisen kilpailukyvyn mittarit. Vastustajat ovat moittineet Foxin talouspolitiikan epämääräisyyttä. Talouskasvun hitaus on johtunut työvoiman paosta Yhdysvaltain paremmin palkatuille markkinoille ja Fox onkin kehunut työttömyyden alentuneen, vaikka työpaikkojen määrä on vähentynyt 180 000 vuodesta 2001 vuoteen 2005. Meksiko on myös pudonnut maailman kymmeneksi suurimman talouden paikalta sijalle 12. Maa on kuitenkin yksi latinalaisen Amerikan rikkaimmista bruttokansatuotteella henkilöä kohti mitattuna ja talous on elpynyt vuosien 1994–1995 kriisistä.


title: Vicente Fox

text: Foxin sosiaalinen ohjelma on paljolti hänen edeltäjänsä Zedillon ohjelman jatketta. Hän on kuitenkin uudistanut kansallista INFONAVIT-asuntojärjestelmää ja työläisten ostamien asuntojen määrä on noussut uuteen ennätykseen. Toinen Foxin hallinnon uudistus on kansallinen "Seguro Popular" -sairausvakuutusjärjestelmä ennen vakuuttamattomille pienyrittäjille ja osa-aikatyöläisille. Huumekauppaa on rajoitettu tehokkaasti Foxin aikana. Yli 35 000 huumerikollista on pidätetty, tosin entinen Sinaloan kartellin johtaja Joaquín "El Chapo" Guzmán pakeni vankilasta. Tammikuussa 2005 armeija piiritti ja otti hallintaansa "La Palman" vankilan, jonka huumelordit olivat ottaneet valvontaansa ja josta käsin he hoitivat liiketoimiaan.


title: Vicente Fox

text: Marraskuussa 2005 Fox arvosteli Mercosurin jäseniä Argentiinaa, Brasiliaa, Paraguayta ja Uruguayta sekä Venezuelaa Amerikkojen vapaakauppa-alueen hyväksymättä jättämisestä.


title: Babajevon piiri

text: Babajevon piiri () on paikallinen itsehallintoalue Vologdan alueella Venäjällä. Vuonna 1927 perustetun piirin pinta-ala on 9 200 neliökilometriä ja asukkaita on 24 900 henkeä (vuonna 2002).


title: Babajevon piiri

text: Piiri sijaitsee Vologdan alueen läntisimmässä osassa. Se rajoittuu Vologdan alueen Tšagodoštšan, Ustjužnan, Kaduin, Belozerskin ja Vytegran piireihin sekä lännessä Leningradin alueeseen. Pinnanmuodostukseltaan seutu on tasaista järvimaisemaa. Suurten suoalueiden keskellä on 200 järveä. Suurin joki on Suda. Maaperä on maanviljelykseen huonosti soveltuvaa hiekkamaata.


title: Babajevon piiri

text: Seudulla sijaitsee kymmenen aluetason luonnonsuojelualuetta.


title: Babajevon piiri

text: Ensimmäiset asukkaat saapuivat seudulle mesoliittikaudella 7 000–4 000 vuotta eaa. Alkuperäisväestön muodostivat ilmeisesti nykyisten saamelaisten esi-isät. Ensimmäisen vuosituhannen alussa alueelle muutti vepsäläisiä, jotka puolestaan väistyivät pohjoisille syrjäseuduille toisen vuosituhannen vaihteessa saapuneiden slaavien tieltä. Vepsäläisiä asuu yhä piirin luoteis- ja koillisosissa Pjažozeron sekä Pondalan ja Kujan seudulla.


title: Babajevon piiri

text: Piirin alueella sijannut Kološman pogosta mainitaan ensimmäisen kerran Dmitri Donskoin testamentissa vuonna 1389. 1400-luvun lopulle saakka alue oli Novgorodin feodaalitasavallan sekä Vladimirin ja Suzdalin ruhtinaskuntien (myöhemmin Moskovan) rajaseutua, joka kuului pitkään Belozerskin ruhtinaskuntaan. Pietari I:n uudistusten myötä alue liitettiin Novgorodin lääniin Belozerskin ja Ustjužnan kihlakuntiin. Vuonna 1927 perustettiin Leningradin alueeseen kuuluneet Babajevon ja Borisovo-Sudskojen piirit, jotka vuonna 1937 liitettiin vasta perustettuun Vologdan alueeseen. Borisovo-Sudskoje yhdistettiin Babajevon piiriin vuonna 1959.


title: Babajevon piiri

text: Piirin hallinnollinen keskus on Babajevon kaupunki. Lisäksi siihen kuuluu 10 maalaiskuntaa: Borisovskoje (keskuspaikka Borisovo-Sudskoje), Dubrovka, Pjažozero (Pjaželka), Požara, Saninskaja, Siutšskoje (Zapolje), Toropovo, Tsentralnoje (Kiino), Vepsäläinen kansallinen kunta (Timošino), Volodino.


title: Babajevon piiri

text: Piirin ja samalla myös piirihallinnon päämies on Oleg Tišin.


title: Babajevon piiri

text: Vepsäläisiä asuu 160 henkeä Pjažozeron kunnassa, jossa he muodostavat 7,5 % väestöstä. Entisessä Kujan kansallisessa vepsäläisessä kunnassa heitä oli 200 henkeä (45,5 % väestöstä).


title: Babajevon piiri

text: Piirin kautta kulkee Pietarin ja Vologdan välinen rautatie (Babajevon asema). Eteläpuolella kulkevalle Vologdan–Uuden Laatokan maantielle on yhteydet Babajevosta.


title: Babajevon piiri

text: Talouden perustan muodostaa metsänhankinta ja -jalostus. Vuonna 2004 metsäteollisuuden osuus teollisuustuotannosta oli 66,3 %, elintarviketeollisuuden 21,9 % ja sähköntuotannon 11,0 %. Piirin teollisuusyritykset tuottavat sahatavaraa, huonekaluja, pellavakuitua, maito-, liha- ja leipomotuotteita.


title: Babajevon piiri

text: Alueella toimii 9 maatalousosuuskuntaa, 4 yksityistilaa ja 2 muualla sijaitsevien maatalousyritysten osastoa. Vuoden 2006 alussa laskettiin olevan myös 5180 henkilökohtaista viljelmää. Maatalous tuottaa maitoa, lihaa, viljaa, pellavaa ja perunaa.


title: Babajevon piiri

text: Vuonna 1979 otettiin käyttöön Grjazovetsin ja Leningradin välinen kaasujohto, jonka kompressoriasema toimii Babajevossa. Vuonna 2005 ryhdyttiin rakentamaan piirin läpi kulkevaa Pohjois-Euroopan kaasujohtoa, jonka ensimmäisen vaiheen on suunniteltu valmistuvan vuonna 2010. Piirin alueella toimii myös Babajevon veturivarikko ja muita rautatieliikennettä palvelevia laitoksia.


title: Babajevon piiri

text: Piirin alueella on 22 koulua, joista 7 on keskikouluja. Babajevossa ja Borisovossa on lasten luomistyön keskukset. Babajevossa toimii kulttuuri- ja vapaa-ajankeskus, keskuskirjasto, kotiseutumuseo ja rautatieläisten kulttuuritalo. Maaseudulle on perustettu kulttuuri- ja vapaa-ajankeskuksia, joihin kuuluu kulttuuritaloja, kirjastoja, kerhoja ja museoita. Babajevossa ilmestyy piirilehti Naša žizn.


title: Babajevon piiri

text: Venäjän ortodoksisen kirkon seurakuntia on Babajevossa sekä Krain ja Novaja Starinan kylissä.


title: Babajevon piiri

text: Vuodesta 1989 lähtien piirissä vietetään vepsäläistä ”Elämän puu” -perinnejuhlaa. Vuonna 2004 avattiin vepsäläiskulttuurin museo.


title: Vanha viha

text: Vanha viha tarkoittaa Ruotsin ja Moskovan ruhtinaskunnan välistä sotaa, joka käytiin 1495–1497. Sota liittyi Ruotsin ja Venäjän rajaerimielisyyksiin sekä Ruotsin ja Tanskan kiistaan Kalmarin unionin säilymisestä. Sodan aikana Suomea, varsinkin Hämettä ja Savoa, hävitettiin pahasti. Sota ei johtanut rajamuutoksiin. Nimitystä "vanha viha" on toisinaan käytetty myös vuosien 1570–1595 Ruotsin ja Venäjän välisestä 25-vuotisesta sodasta, mutta sen yleisempi nimitys on pitkä viha.


title: Vanha viha

text: Kalmarin unionin lähestyessä loppuaan tilanne Suomen itärajalla alkoi kärjistyä. Moskovan ruhtinaskunta alkoi kiinnittää huomiota suomalaiseen asutukseen, joka oli siirtynyt yli Pähkinäsaaren rauhassa sovittujen rajojen. Moskovasta vaadittiin rajan tarkistamista. Tästä syystä vuonna 1475 alettiin rakentaa Olavinlinnaa ja Viipurin kaupungin muuria parannettiin, jotta raja pystyttäisiin turvaamaan.


title: Vanha viha

text: Ruotsi oli koko Kalmarin unionin ajan jakautunut unionin kannattajiin ja vastustajiin. Vastustajat katsoivat, että unioni tukee Tanskan etuja. Unionin hallitsija Hannu-kuningas liittoutui tämän jälkeen Moskovan kanssa. Tilanne johti sotaan vuonna 1495. Venäläiset piirittivät Viipurin, joka puolustautui menestyksekkäästi Knut Possen johdolla. Venäläisten perääntymiseen liittyy tarina Viipurin pamauksesta. Myös Pietari Kylliäisen puolustaman Olavinlinnan piiritys epäonnistui.


title: Vanha viha

text: Alkuvuodesta 1496 venäläinen hyökkäysosasto, jonka miesvahvuudeksi mainitaan 200 ratsumiestä, kuitenkin tunkeutui Savon kautta Hämeeseen , teki hävitystyötä polttaen muun muassa Hattulan kirkon ja peräytyi ennen kuin Turusta lähetetyt joukot tavoittivat sen. Samana vuonna Iivana III lähetti Ruhtinas Ivan Ljapuninin veljensä Petr Ušatyjninin sekä Ivan Fedorovitšin ustjugilais- , dvinalais-, äänisläis-, ja vagalaisjoukkojen kanssa Oulujärven ja Kainuun alueelle. Retken seurauksena joukot ottivat "lukemattomia vankeja".


title: Edward S. Ellis

text: Edward Sylvester Ellis (2. huhtikuuta 1840 Ohio – 20. kesäkuuta 1916 Maine) oli yhdysvaltalainen kirjailija.


title: Edward S. Ellis

text: Ellis aloitti opettajan-ammatissa. Vuonna 1860 hän julkaisi romaanin "Seth Jones: or, The Captives of the Frontier" Beadle-kustantamon Dime Novels -sarjassa. Teos sai suuren suosion ja Ellisin menestyksekäs kirjailijan ura alkoi. Hän oli hyvin tuottelias ja käytti lukuisia eri kirjailijanimiä. Hän kirjoitti myös tietoteoksia.


title: Edward S. Ellis

text: Suomessa Ellisin tunnetuin seikkailuhahmo on intiaani Nopsajalka (Deerfoot). Ellis, Edward Sylvester


title: CIPA

text: CIPA on peittyvästi periytyvä synnynnäinen hermostohäiriö, josta kärsivä ei tunne kipua, hikoile eikä aisti kylmiä tai kuumia lämpötiloja. Oireiston aiheuttaa geneettinen virhe, joka vaikuttaa kivun ja lämmön tunteita välittäviin hermosoluihin.


title: CIPA

text: Oireistosta käytetään lyhennettä CIPA, joka tulee englannin kielen sanoista "congenital insensitivity to pain with anhidrosis". Se kääntyy suurin piirtein "synnynnäisenä kivuntunnottomuutena ja hikoilukyvyttömyytenä".


title: CIPA

text: CIPA-oireyhtymään liittyy kohonnut kuolleisuus, ja puolet potilaista menehtyy alle kolmen vuoden iässä. Potilaita on maailmanlaajuisesti joitakin satoja.


title: CIPA

text: Yhdysvalloissa tapauksia tunnetaan noin 35. Oireyhtymä on tavallista yleisempi Japanissa, jossa potilaita on yli 300. Pohjoisruotsalaisessa Vittangin kylässä CIPA:n kaltaisia tautitapauksia on havaittu lähes neljäkymmentä. Tämä häiriö on kuitenkin hieman erilainen, sillä siitä kärsivillä on kyky hikoilla.


title: CIPA

text: Potilailla esiintyy monesti kehitysvammaisuutta. Kyvyttömyys tuntea kipua ja lämpötiloja voi altistaa myös erilaisille onnettomuuksille.


title: Kakuei Tanaka

text: Kakuei Tanaka (), 4. toukokuuta 1918 – 16. joulukuuta 1993) oli japanilainen poliitikko ja Japanin pääministeri 7. heinäkuuta 1972 – 22. joulukuuta 1972 sekä 22. joulukuuta 1972 – 9. joulukuuta 1974. Hän oli myös hallitsevan liberaalidemokraattisen puolueen merkittävin jäsen 1980-luvun puoleenväliin, jolloin hänet syrjäytettiin monien skandaalien jälkeen.


title: Kakuei Tanaka

text: Tanaka vangittiin Lockheed-skandaalissa. Hänet todettiin syylliseksi lahjuksien ottamiseen Lockheed-yhtiöltä.


title: Guaranit

text: Guaranit oli yksi merkittävimmistä Etelä-Amerikan alkuperäiskansoista, joka asui aikoinaan alueella joka kattoi Uruguayn, nykyisen Paraguayn ja kaksi lääniä Argentiinasta (Corrientes ja Entre Rios). Nimi 'guarani' tarkoittaa taistelijaa. Guaranit tunnetaan parhaiten yhteistyöstään jesuiitta-lähetyssaarnaajien kanssa, sekä urheasta puolustustaistelustaan Paraguayn valtion suojana, kun Brasilia, Argentiina ja Uruguay hyökkäsivät yhdessä naapurinsa kimppuun.


title: Guaranit

text: Ennen eurooppalaisten tuloa guaranit asuivat paalutettujen kylien yhteistaloissa, 10-15 perhettä samassa talossa. Keskushallintoa ei ollut: kylien yhteistoiminta oli satunnaista ja vapaaehtoista. Eurooppalaisten tullessa guaraneja oli noin 400 000. He harjoittivat maanviljelyä eli kasvattivat maniokkia ja maissia, metsästivät puhallusputkilla ja jousilla ja keräsivät villihunajaa. Puunkaiverrus ja ruukunteko olivat hienoja taidemuotoja.


title: Guaranit

text: Guaranin kieli on hyvin säilynyt. Sillä on kirjoitettu uskonnollista kirjallisuutta jo 1600-luvulla.


title: Guaranit

text: Guarani-heimoon kuuluvia ihmisiä on Survival Internationalin arvion mukaan tällä hetkellä noin 80,000. Suurin osa guaraneista asuu Paraguayn, Brasilian, Bolivian ja Argentiinan alueella; eniten Brasiliassa, missä heitä elää noin 51,000. Brasiliassa guaranit asuvat seitsemän osavaltion alueella ja heidät on jaettu kolmeen ryhmään: "Kaiowát", "Ñandevat" sekä "M'byát". Suurin ryhmä on Kaiowát, joiden nimi tarkoittaa '"metsän ihmisiä"'. Guaranit ovat erittäin hengellisiä. Useimmissa yhteisöissä on erillinen rukoushuone ja hengellinen johtaja, jonka auktoriteetti perustuu enemmänkin arvovaltaan ja kunnioitukseen, kuin käytännön voimaan ja valtaan. Aikojen alusta lähtien guaranit ovat etsineet esi-isiensä lupaamaa maata ('"Maa ilman pahuutta"'), jossa ihmiset olisivat vapaita kärsimyksestä ja kivusta.


title: Guaranit

text: Guaranien, kuten monien muidenkin alkuperäisheimojen elinolot on uhattuna. Ahdinkoa aiheuttavat lähinnä kiistat maa-alasta kaivostyöntekijöiden ja karjatilallisten kanssa. Monia guaraneja on tapettu ja monet ovat päätyneet itsemurhaan. Itsemurhat ovat guaranien keskuudessa paljon yleisempiä, kuin muun väestön. Syynä tähän uskotaan olevan guaranien elämäntapa- ja tehtävä etsiä heille kuuluvaa maata, jota ei yksinkertaisesti enää nykyään ole. Pahin tilanne on brasilialaisen Mato Grosso do Sul -osavaltion alueella, jossa Guaranit aikanaan omistivat 350,000 neliökilometriä maata, kun nykyään siitä ei ole enää juuri mitään jäljellä. Alkuperäisväestön osa on muutenkin heikko Etelä-Amerikassa, ja heimojen puolia pitää vain muutama kansalaisjärjestö, kuten Survival International ja AmazonWatch. Kesäkuussa 2016 pitkäaikainen guarani-aktivisti, Leia Aquino menehtyi yllättäen aivoverenvuotoon. Tämä koettiin suurena takaiskuna alkuperäisväestön puolesta taistelevien keskuudessa.


title: Rasmus Nalle

text: Rasmus Nalle ("Rasmus Klump") on tanskalaisten Carla ja Vilhelm Hansenin vuonna 1951 luoma sarjakuva. Sarja on käännetty useille kielille ja monissa se on nimetty uudelleen "Petzi"ksi. Lapsille tarkoitetun sarjakuvan päähenkilöitä ovat Rasmus Nallen lisäksi hänen ystävänsä Pingo (pingviini), Pelle (pelikaani), piippua polttava Kalle ("Skæg", mursu) ja Kille ja Kaija ("Pilskaden", kilpikonna ja papukaija). Monessa sarjassa Kille ja Kaija esittävät omaa näytelmäänsä samaan tapaan kuin Pelle Pelottoman Pikku apulainen.


title: Rasmus Nalle

text: Sarjakuva ilmestyi aluksi sanomalehdissä. Ensimmäinen albumi vuonna 1952 oli nimeltään "Rasmus Nalle rakentaa laivan". Laivan nimeksi tulee "Mary" ja Rasmus Nalle ystävineen purjehtii sillä moniin seikkailuihin. Mieluisin paikka heille on kuitenkin koti, jossa he saavat paljon äidin paistamia pannukakkuja.


title: Ro-ro-alus

text: Ro-ro-alus tarkoittaa laivaa, johon kuormaus tapahtuu aluksen sivusta, perästä tai keulasta rullaten, eikä sen lastaamisessa tarvita nosturia. Lyhennys ro-ro tulee englannin kielen sanoista "roll on roll off." Nosturilla lastattava alus on vastaavasti lo-lo – eli "lift on lift off".


title: Ro-ro-alus

text: Ro-ro-aluksen turvallisuudesta on esitetty kritiikkiä sillä perusteella, että se voi olla herkempi saamaan vuotoja, jos aluksessa on keulaportti, esimerkkinä M/S Estonian keulavisiiri. Vain pieni osa maailman ro-ro-aluksista on niin sanottuja läpiajettavia (keula- ja peräportti), ja suurin osa onkin varustettu vain peräportilla. Läpiajettavuus on yleinen ominaisuus matkustaja-autolautoissa, mutta suurimmassa osassa lastilautoista on vain peräportti. Alustyyppi on nopea purkaa ja lastata, joten se soveltuu hyvin lyhyehköille matkoille sisämerien liikenteeseen. Koska ro-ro-alusten rahtitilassa on pakostakin paljon käyttämätöntä tilaa, se soveltuu huonosti valtamerirahtialukseksi, suuria autonkuljetuslaivoja lukuun ottamatta.


title: Ro-ro-alus

text: Storo-aluksen nimi tulee englannin kielen sanoista "stowable ro-ro". Storo-lasti lastataan kuten ro-ro-lasti, mutta lasti siirretään aluksessa kuljetuskalustosta kannelle ja kiinnitetään kuten irtolasti. Storo-alusten lastaaminen kestää kauemmin kuin ro-ro-aluksen. Aluksen kapasiteetti on storo-aluksissa tehokkaammassa käytössä kuin ro-ro-aluksissa.


title: Riitta Ylipahkala

text: Riitta ”Ritu” Ylipahkala (s. 1948) on Helsingin Saalem-seurakunnan evankelista ja nuorisotyöntekijä.


title: Riitta Ylipahkala

text: Ylipahkala toimi 1999–2003 kansanedustaja Marja-Liisa Tykkyläisen eduskunta-avustajana. Markku Vuorinen on kirjoittanut hänen elämästään muistelmakirjan nimeltä "Ritu – Riitta Ylipahkalan tarina" (Vantaa 1983, RV-kirjat).


title: Riitta Ylipahkala

text: Hän on elänyt rajun nuoruuden, johon kuului muun muassa huumeiden käyttöä. Uskoon tulonsa jälkeen Ylipahkala on panostanut nuorten auttamiseen, kertonut huumeiden vaaroista Suomessa ja ulkomailla sekä pyrkinyt perustamaan syrjäytymisuhassa oleville ihmisille muuta toimintaa, esimerkiksi osallistumalla entisten rikollisten kuoron ja alkoholisteille ja narkomaaneille tarkoitetun Karisma-kodin perustamiseen. Ylipahkala on kirjoittanut elämästään kirjan "Pettävä pilvi".


title: Riitta Ylipahkala

text: Ylipahkala kiertää edelleen Suomessa, eri seurakunnissa, levittäen evankeliumin sanomaa ja johdattaen ihmisiä Kristukselle.


title: Riitta Ylipahkala

text: Ylipahkala on myös tehnyt TV7:lle hengellisiä, Jeesuksesta Kristuksesta ja Häneen turvautumisesta eli käytännön kristillisyydestä kertovia ohjelmia.


title: Lest We Forget

text: Lest We Forget on Marilyn Mansonin syyskuun lopulla 2004 julkaistu kokoelmalevy. Levyllä on yksi uusi kappale: cover Depeche Moden "Personal Jesuksesta". Albumista on julkaistu myös Deluxe Edition -versio, jolla on mukana DVD-levy joka sisältää kaikki tämän albumin julkaisuun asti tehdyt Marilyn Mansonin musiikkivideot (lukuun ottamatta Tainted Lovea ja Astonishing Panorama of the End Timesia) ja bonusmateriaalia.


title: Lest We Forget

text: Albumi ylsi Suomen virallisen listan sijalle 22.


title: Himiko

text: Himiko (, fl. 200-luvulla), myös Pimiko, oli legendaarinen japanilainen naishallitsija. Kiinalaisten kronikoiden mukaan hän oli Wan eli Japanin saariston länsiosan kuningatar ja hallitsi Yamatai-nimistä valtakuntaa 100-luvun lopusta 200-luvun puoliväliin saakka. Yamatain sijainti jakaa tutkijoita: se lienee sijainnut joko Kyūshūlla tai Kansain alueella. Himiko on ensimmäinen tunnettu japanilainen hallitsija. Hän saattoi olla paitsi kuningatar myös ylipappi: tällöin varhaista Japania olisivat mahdollisesti hallinneet naisšamaanit. Himiko lieneekin osoitus uskonnollisen ja maallisen vallan kietoutumisesta toisiinsa ja joidenkin naisten vaikutusvaltaisesta asemasta varhaisessa Japanissa. Aiemmin jotkut tutkijat päättelivät japanilaisen "Nihonshoki"-kronikan perusteella myös, että Himiko olisi ollut sama henkilö kuin kronikassa mainittu keisarinna Jingū ja siten nykyisen keisarisuvun esiäiti.


title: Himiko

text: Chen Shoun (233–297) kirjoittaman kiinalaisen "Kolmen kuningaskunnan kronikan" mukaan Himiko oli naimaton ja hallitsi valtakuntaansa taikojen avulla. Hänellä oli tuhat naispalvelijaa, ja hän asui vartioidussa palatsissa eikä juuri näyttäytynyt kansalle. Himiko lähetti Kiinan Wei-kuningaskuntaan lähetystön vuonna 238; Wei hyväksyi hänen suojelurahansa ja lähetti hänelle lahjoja. Lahjoja vaihdettiin jälleen vuonna 243, jolloin Himiko oli kuitenkin sodassa Kunu-nimisen valtion kanssa. Himikon kuoltua hänelle rakennettiin suuri hautakumpu. Hänen jälkeensä valtaistuimelle nousi mies, mutta lopulta vallan sai käsiinsä Himikon sukulainen Taiyo, 13-vuotias tyttö.


title: Himiko

text: Sakurain alueella Naran prefektuurissa on 280 metriä pitkä kofun-hautakumpu, jonka rakentamisen tutkijat ovat ajoittaneet vuosien 240–260 välille. Tutkijaryhmä on arvellut haudan kuuluneen Himikolle, mutta tutkimuksessa käytetyn radiohiiliajoituksen tarkkuudesta on kiistaa, eikä hautaa ole avattu. Jos Himikon hautakumpu oli näin suuri, hän lienee pitänyt hallussaan suuria resursseja. Hänen valtakautensa ajoittuu vaatimattomista hautatavoistaan tunnetun Yayoi-kauden ja suurista hautakummuistaan tunnetun Kofun-kauden väliin.


title: Ferdinand Ries

text: Ferdinand Ries (28. marraskuuta 1784 – 13. tammikuuta 1838) oli saksalainen säveltäjä. Hän opiskeli Ludwig van Beethovenin johdolla. Riesin tuotantoon kuuluu muun muassa yhdeksän sinfoniaa, viulukonsertto sekä yhdeksän pianokonserttoa. Riesin teoksissa oli vaikutteita sekä klassismin että romantiikan musiikista.


title: Fujiwara no Kamatari

text: Fujiwara no Kamatari (, 614 Yamaton provinssi – 14. marraskuuta 669 Yamaton provinssi) oli japanilainen Asuka-kauden poliitikko ja Fujiwara-klaanin perustaja. Klaani hallitsi Japanin politiikkaa vuosisatojen ajan. Hänen alkuperäinen nimensä oli Nakatomi no Kamatari ().


title: Fujiwara no Kamatari

text: 600-luvun alkupuolen Japanissa vaikutusvaltaiseen asemaan oli noussut buddhalaisuutta tukeva Soga-klaani. Klaani kuitenkin kukistui vuonna 645 keisari Jomein pojan prinssi Naka no Ōen johtamassa vallankaappauksessa, jota Nakatomi no Kamatari avusti. Kaappauksessa Soga no Iruka surmattiin, Soga no Emishi teki itsemurhan ja keisarinna Kōgyoku pakotettiin astumaan valtaistuimelta. Kamatari nimitettiin sisäministeriksi ("naidaijin"). Hän aloitti laajat Taika-uudistukset, jotka vahvistivat keskushallintoa. Niiden tarkoitus oli uudistaa Japanin politiikkaa ja taloutta Tang-dynastian Kiinan mallin mukaan: niihin kuului muun muassa yksityisen maanomistuksen lakkauttaminen, valtion jakaminen provinsseihin, uudet tiet ja postiasemat, lakien kirjaaminen ylös, uusi verojärjestelmä ja kaikkien kotitalouksien rekisteröinti. Uudistusten myötä keskushallinnon sata vuotta aiemmin aloittama kiinalaistamisprosessi saatiin päätökseen.


title: Fujiwara no Kamatari

text: Keisari Tenjiksi noussut prinssi Naka no Ōe antoi vuonna 669 Kamatarille sukunimen ”Fujiwara”. Hänestä tuli siten vaikutusvaltaisen Fujiwara-klaanin perustaja. Hänen poikansa oli Fujiwara no Fuhito.


title: Korrelaatio

text: Korrelaatio on todennäköisyyslaskennassa ja tilastotieteessä käytetty käsite, joka kuvaa kahden muuttujan välistä riippuvuutta. Korrelaatiokerroin tarkoittaa aineistosta laskettua havaintojen välistä korrelaatiota. Tarkkaan ottaen se on numeerinen mitta satunnaismuuttujien väliselle lineaariselle riippuvuudelle. Riippumattomien muuttujien välillä ei ole korrelaatiota.


title: Korrelaatio

text: Korrelaatiokerroin saadaan standardoimalla muuttujien kovarianssi välille [-1,1]. Standardointi tehdään jakamalla kovarianssi muuttujien keskihajontojen tulolla.


title: Korrelaatio

text: Korrelaatiokerroin ei siis riipu käytetyistä yksiköistä. Mitä enemmän korrelaatiokerroin poikkeaa nollasta, sitä voimakkaampaa muuttujien välinen riippuvuus on. Arvo "1" tarkoittaa, että muuttujien välillä on täydellinen lineaarinen riippuvuus ("-1" tarkoittaa täydellistä negatiivista lineaarista riippuvuutta), ts. toisen muuttujan voi laskea tarkasti lineaarisesti toisen arvosta.


title: Korrelaatio

text: Korrelaatio voidaan laskea usealla eri tavalla muuttujien mitta-asteikosta ja käyttötarkoituksesta riippuen. Tavallisesti korrelaatiolla tarkoitetaan Pearsonin korrelaatiokerrointa. Nimestä huolimatta sen esitti ensimmäisenä Francis Galton. Jos tarkasteltavat muuttujat on mitattu vain järjestysasteikolla, niin silloin korrelaation mittaamiseen soveltuu paremmin jokin ei-parametrinen korrelaatiokerroin.


title: Korrelaatio

text: Sanalla korrelaatiokerroin (joskus vain korrelaatio) tarkoitetaan yleensä Pearsonin korrelaatiokerrointa.


title: Korrelaatio

text: Korrelaatio mittaa ainoastaan lineaarista riippuvuutta, siis kertoo siitä, jos ensimmäisen muuttujan (x) suuret arvot ovat pieniä arvoja enemmän yhteydessä toisen muuttujan (y) suuriin arvoihin (tai päinvastoin pieniin arvoihin). Se on sitä lähempänä lukua 1 tai -1, mitä lähempänä kuvaaja on jotain suoraa "y=a+bx" (kuten oheisen kuvan ensimmäisellä rivillä; "b":n etumerkki määrää korrelaatin etumerkin).


title: Korrelaatio

text: Jos riippuvuus on ei-lineaarinen, esimerkiksi suuret ja pienet x:n arvot liittyvät suuriin y:n arvoihin mutta keskisuuret x:n arvot pieniin (esimerkiksi käyrä "y=x" välillä [-10,+10]), korrelaatio voi olla nolla vaikka riippuvuus olisi täydellinen niin, että x:n arvosta voitaisiin täydellisesti päätellä y:n arvo.


title: Korrelaatio

text: Oheisen kuvan alimman rivin pistejoukoissa selvästi muuttujien "y" ja "x" arvojen välillä on yhteys, riippuvuus, vaikka riippuvuus ei olekaan lineaarinen, suuret "x":n arvot eivät ole suuriin "y":n arvoihin yhteydessä sen useammin kuin pienetkään. Silti tieto "x":n arvosta auttaa niissäkin veikkaamaan "y":n arvoa.


title: Korrelaatio

text: Korrelaatio voi olla pienestä otoksesta johtuva sattuma. Voi myös olla, että "y" on "x":n syy tai päinvastoin, tai sitten jokin kolmas asia voi olla molempien syy, esimerkiksi jäätelönsyönti ja hukkumiset ovat kumpikin runsaampia kesällä mutta eivät silti ole toistensa syitä vaan kuumuus on molempien syy. Siis korrelaatio ei implikoi kausaliteettia. Usein se on kuitenkin hyvä vihje mahdollisesta syy-seuraussuhteesta.


title: Korrelaatio

text: "Jäätelökorrelaatio" tarkoittaakin sitä klassista virhepäätelmää, että asioiden esiintyminen yhdessä tarkoittaisi toisen olevan toisen syy.


title: Korrelaatio

text: Satunnaismuuttujien formula_1 ja formula_2 välinen korrelaatio formula_3 on määritelty:


title: Korrelaatio

text: missä formula_5 ja formula_6 ovat muuttujien odotusarvot sekä formula_7 ja formula_8 ovat muuttujien keskihajonnat.


title: Korrelaatio

text: Koska formula_9 ja formula_10, voidaan yhtälö kirjoittaa myös:


title: Korrelaatio

text: Korrelaatio on määritelty vain, jos molemmat keskivirheet ovat äärellisiä ja nollasta poikkeavia. Cauchyn–Schwarzin epäyhtälön perusteella korrelaation itseisarvo ei voi ylittää yhtä. Riippumattomien muuttujien korrelaatio on 0, mutta päinvastainen ei ole välttämättä totta. Esimerkiksi kun formula_1 on tasajakautunut välillä (-1,1) ja formula_13, on niiden välinen korrelaatio 0, vaikka ne riippuvat toisistaan. Normaalijakautuneiden satunnaismuuttujien tapauksessa korreloimattomuus tosin johtaa riippumattomuuteen.


title: Korrelaatio

text: Etenkin kun formula_1 ja formula_2 ovat normaalijakautuneita, Pearsonin korrelaatiokerroin on paras korrelaation estimaatti.


title: Korrelaatio

text: Kun käytettävissä on koko selitettävä aineisto (esimerkiksi tutkitaan suomalaisten painon riippuvuutta pituudesta ja tiedot on saatu kaikista suomalaisista), Pearsonin korrelaatiokerroin lasketaan yllä esitetyllä tavalla. Mikäli käytettävissä on vain otos aineistosta, tulee yllä esitettyjen kaavojen sijasta laskea otoskorrelaatio seuraavasti:


title: Korrelaatio

text:
missä formula_17 ja formula_18 ovat otoskeskiarvoja (formula_19) sekä formula_20 ja formula_21 ovat otoshajontoja (formula_22), joten
Tällöin näet otoksesta lasketut keskiarvot formula_17 ja formula_18 ovat yleensä lähempänä otosta kuin todellinen keskiarvo, mutta vastaavasti jakajakin on pienempi (n-1) kuin koko aineiston kohdalla käytetyssä kaavassa (n), mikä korjaa ongelman keskimäärin optimaalisesti, siis formula_26 on paras koko aineiston formula_27:n estimaatti, joka pelkän otoksen avulla voidaan tuottaa (kun taas normaali kaava aliarvioisi sitä, miten pitkälti x:n vaihtelut selittävät y:n vaihteluita). Samaan tapaan otoskeskivirheen (otoskeskihajonnan) kaavassa on termi formula_28, joka alemmassa, aukikirjoitetummassa otoskorrelaatiokertoimen kaavassa on sievennetty pois.


title: Korrelaatio

text: Pearsonin korrelaatiokerroin on parametrinen tunnusluku ja vähemmän hyödyllinen, jos taustalla oleva normaalisuusoletus ei päde. Ei-parametriset korrelaatiokertoimet ovat tällöin parempia korrelaation laskemiseen. Ne ovat vähemmän tehokkaita normaalisuusoletuksen vallitessa mutta antavat epäselvissä tapauksissa luotettavampia tuloksia.


title: Korrelaatio

text: Seuraavat menetelmät perustuvat lukujen järjestykseen, joten niitä voi käyttää myös silloin, kun muuttujat on mitattu järjestysasteikolla:


title: Serge Dupire

text: Serge Dupire (s. 23. toukokuuta 1958, Beloeil, Québec) on kanadalainen näyttelijä, joka on näyttelyt muun muassa tv-sarjassa Mistralin tuulet.


title: Antonio Tabucchi

text: Antonio Tabucchi (s. 23. syyskuuta 1943 Pisa, Italia – 25. maaliskuuta 2012 Lissabon, Portugali) oli italialainen kirjailija, kääntäjä ja Portugalin kirjallisuuden professori Sienan yliopistossa.


title: Antonio Tabucchi

text: Portugali ja portugalin kieli olivat Tabucchille tärkeitä. Tabucchi käänsi italiaksi muun muassa Fernando Pessoan tuotantoa. Tabucchi kirjoitti myös itse portugaliksi.


title: Antonio Tabucchi

text: Tabucchin teoksille tyypillisiä aineksia ovat ratkeamattomat arvoitukset, kysymykset minuudesta. Teokset ovat avoimia ja tulkinnoille alttiita. Tabucchin mukaan yksi kirjailijan tehtävä on herättää epävarmuutta, ”kylvää epäilyksen siemeniä”, ja taistella näin ajattelun jähmettymistä vastaan.


title: Antonio Tabucchi

text: Tabucchin tunnetuimpia teoksia ovat romaanit "Intialainen yösoitto" ja "Kertoo Pereira" (1994), josta on myös tehty elokuva ("Sostiene Pereira", 1996, ohjaus Roberto Faenza). Hänen teoksiaan on käännetty yli 40 kielelle.


title: Antonio Tabucchi

text: Eurooppalaiseksi intellektuelliksi kuvattu Tabucchi arvosteli ankarasti Silvio Berlusconia.


title: Antonio Tabucchi

text: Tabucchi kuoli sattumalta löytyneeseen laajalle levinneeseen syöpään lissabonilaisessa sairaalassa.


title: EPO

text: EPO voi tarkoittaa seuraavia asioita:


title: Grotrian-Steinweg

text: Grotrian-Steinweg GmbH on saksalainen pianonvalmistaja, jonka pääpaikka on Braunschweigissa. Se muodostui vuonna 1856, kun oman Grotrian-pianotehtaansa vuonna 1835 perustanut Friedrich Grotrian (1803–1860) tuli osakkaaksi Heinrich Engelhard Steinwegin perustamaan pianotehtaaseen. Steinweg itse oli muuttanut kuusi vuotta aiemmin Yhdysvaltoihin, jossa hän muutti nimensä Henry Steinwayksi ja perusti Steinway & Sons -pianotehtaan. Hän jätti Saksan-yhtiönsä poikansa Theodorin johdettavaksi. Friedrich Grotrian kuoli pian ja jätti pianoyhtiön osakkuutensa pojalleen Wilhelmille (1843–1917).


title: Grotrian-Steinweg

text: 1800-luvun loppuvuosikymmeninä sekä Steinwaystä että Grotrian-Steinwegista tuli omilla mantereillaan erittäin arvostettuja pianomerkkejä, mutta yhtiöiden kesken oli monia oikeusriitoja Steinweg-nimen käyttöoikeudesta. 1900-luvun alussa Grotrian-Steinweg valmisti jopa 3 000 soitinta vuodessa. Yrityksen nykyinen pianotuotanto on noin 500 kappaletta pianoja ja satakunta flyygeliä vuodessa.


title: Grotrian-Steinweg

text: Vuonna 2015 Grotrian-Steinwegin pääomistajaksi tuli hongkongilainen perheyritys Parsons Music Group.


title: Andrew Clarke (näyttelijä)

text: Andrew Clarke (s. 1954 Adelaide) on australialainen näyttelijä ja entinen divisioonatason jalkapalloilija sekä liikunnanopettaja, joka tunnetaan parhaiten televisiorooleistaan. Clarke aloitti näyttelijän uransa teatterissa, esiintyen muun muassa Macbethissä sekä monissa muissa näytelmissä. Hän on näytellyt useissa merkittävissä elokuvissa sekä televisiosarjoissa. Parhaiten hänet tunnetaan Matt McGregorin roolista television draamasarjassa Lumisen virran mies ("Snowy River: The McGregor Saga"). Hänen muihin televisiorooleihinsa kuuluvat myös saippuasarjaesiintymiset sekä minisarjat. Clarke voitti Logie Awardin rooleistaan minisarjoissa "Anzacs" ja "Sword of Honour". Palkinto myönnetään Australiassa suosituimmalle minisarjojen näyttelijälle.


title: Jozef Golonka

text: Jozef Golonka (s. 6. tammikuuta 1938 Bratislava, Tšekkoslovakia) on slovakialainen entinen jääkiekkoilija ja jääkiekkovalmentaja.


title: Jozef Golonka

text: Keskushyökkääjänä pelannut Golonka aloitti uransa Slovan Bratislava -joukkueessa, jossa hän pelasi vuodet 1955–1957 ja 1959–1969. Näiden kausien välissä hän pelasi Dukla Jihlavassa. Yhteensä Golonka pelasi Tšekkoslovakian pääsarjassa 300 ottelua tehden 298 maalia. Vuonna 1969 hän siirtyi Länsi-Saksaan SC Riesersee -joukkueeseen. Hän pelasi siellä vuoteen 1972 asti. Tänä aikana hän saalisti 44 maalia 104 ottelussa.


title: Jozef Golonka

text: Maajoukkueurallaan Golonka pelasi Tšekkoslovakian paidassa 134 ottelua ja teki niissä 82 maalia. Hän osallistui viisiin maailmanmestaruuskilpailuihin ja kolmiin olympialaisiin. Mitaleita turnauksista kertyi kaksi MM-hopeaa, kaksi MM-pronssia, olympiapronssi (1964) ja olympiahopea (1968).


title: Jozef Golonka

text: Golonka aloitti valmentajauransa 1975 SC Reiserseen peräsimessä. Hän valmensi seuraa vuoteen 1979 saakka saavuttaen Saksan mestaruuden 1978. 1979 hän palasi Tšekkoslovakiaan ja alkoi valmentaa Zetor Brno -seuraa, juniorimaajoukkuetta sekä B-maajoukkuetta. 1982 hän palasi valmentamaan Saksaan. Hän valmensi eri Euroopan seurajoukkueita vuoteen 1995 asti. Vuosina 1996–1997 hän toimi vielä Slovakian jääkiekkomaajoukkueen neuvonantajana. Golonka nimitettiin IIHF:n Hall of Fameen vuonna 1998.


title: Bösendorfer

text: Bösendorfer on itävaltalainen, Wienissä sijaitseva pianotehdas, viralliselta nimeltään "L. Bösendorfer Klavierfabrik GmbH", jonka on vuodesta 2008 omistanut japanilainen soitinvalmistaja Yamaha. Sen perusti Ignaz Bösendorfer (1794–1859) vuonna 1828, minkä jälkeen sen johto siirtyi hänen pojalleen Ludwigille (1835–1919). 1900-luvun alkuvuosikymmeninä tehtaan omisti Carl Hutterstrasser (1863–1942).


title: Bösendorfer

text: Bösendorferin valmistamat konserttiflyygelit ovat kolmas vaihtoehto arvostetuimmalle merkille Steinwaylle ja suosituimmalle merkille Yamaha, ja Bösendorferin soinnin sanotaan sopivan erityisen hyvin romantiikan ajan musiikkiin. Vuodesta 2008 japanilainen Yamaha on omistanut Bösendorferin pianotehtaan kokonaan.


title: Bösendorfer

text: Bösendorferin lippulaivatuote on vuonna 1900 Ferruccio Busonin toiveesta valmistettu Imperial-flyygeli, jonka ääniala käsittää kahdeksan oktaavia.


title: Bösendorfer

text: Steinway & Sons yrittää saada mahdollisimman monet maailman konserttipianisteista omaan talliinsa erilaisin sponsorisopimuksin ja suorastaan estämällä heitä soittamasta muita merkkejä, etenkin Bösendorferia. Soolokonserteissaan molemmilla flyygeleillä vuorotellen soittanut Andras Schiff pitää Steinwayn taktiikkaa samana kuin automaailmassa pyrittäisiin saamaan kaikki ajamaan Mercedes-Benziä.


title: Jalkapallon Afrikan-mestaruuskilpailut

text: Jalkapallon Afrikan-mestaruuskilpailut ovat Afrikan jalkapalloliiton CAF:n järjestämä maajoukkueiden maanosamestaruuskilpailu.


title: Jalkapallon Afrikan-mestaruuskilpailut

text: Ensimmäisen kerran kilpailut pidettiin vuonna 1957, jolloin osallistuneita maita oli kolme. Vuodesta 1968 lähtien turnaus on pidetty joka toinen vuosi. Vuodesta 2013 lähtien turnaus järjestetään parittomina vuosina, jotta ne eivät osu samaan vuoteen MM-kisojen kanssa. Nykyisin turnaukseen osallistuu 16 Afrikan maata.


title: Jalkapallon Afrikan-mestaruuskilpailut

text: "Vuonna 1957 Etelä-Afrikka suljettiin pois kisoista apartheidpolitiikan takia. Etelä-Afrikka osallistui Afrikan mestaruuskilpailuihin vasta vuonna 1996 jolloin kisat pidettiin Etelä-Afrikassa".


title: Jalkapallon Afrikan-mestaruuskilpailut

text: Lyhenteet taulukossa:


title: Pyynikinrinne

text: Pyynikinrinne on Tampereen kaupunginosa, jonka järjestysnumero on VII. Se sijaitsee ydinkeskustan länsipuolella. Pyynikinrinne rajautuu etelässä Pyynikinharjun luonnonsuojelualueeseen, pohjoisessa Pirkankatuun ja idässä Mariankatuun. Kaupunginosan länsirajana on entinen Tampereen ja Pohjois-Pirkkalan kunnan raja. Naapurikaupunginosia ovat Pyynikki, Ylä-Pispala, Amuri, osin Särkänniemi ja Kaakinmaa.


title: Pyynikinrinne

text: Pirkankatu, joka on pitkään ollut valtaväylä Tampereen keskustasta läntisiin kaupunginosiin, oli vuoteen 1956 saakka nimeltään Pirkkalan valtatie. Pirkankadusta erkanee entisen Tampereen kaupungin liikennelaitoksen autohallin kohdalla Tipotie, joka johti aikoinaan Porin radan yli Näsijärven rantaan.


title: Pyynikinrinne

text: Pyynikinrinteen alueen suunnittelusta järjestettiin kilpailu, jonka voitti vuonna 1903 arkkitehti Lars Sonck. Sonckin laatima asemakaava vahvistettiin vuonna 1907. Asemakaava oli jugendin ihanteiden mukainen: vaihtelevan kokoisia ja muotoisia kortteleita, maastonmuotoja seuraavia katuja ja katujen päätenäkymiä.


title: Pyynikinrinne

text:
Pyynikinrinteen vanhinta säilynyttä rakennuskantaa edustavat muun muassa Marjatan sairaala (Lambert Pettersson 1912), Teknillinen oppilaitos (R.Björnberg 1912), Durchmanintalo (Oiva Kallio 1915) ja Olánintalo (Wivi Lönn 1916). Pääosa kaupunginosasta rakennettiin 1920-luvulla. Tyypillinen Pyynikinrinteen rakennustyyppi on 1920-luvun klassismia edustava kaksikerroksinen puukerrostalo. Pyynikintorin varsi rakentui 1920- ja 1930-lukujen vaihteessa korkeammista kivitaloista, suunnittelijoina muun muassa Martti Välikangas, Yrjö Lindegren, Jaakko Tähtinen ja Veikko Kallio.
Erityinen vaikutus Pyynikinrinteen luonteeseen on ollut arkkitehti Bertel Strömmerillä. Strömmer suunnitteli suuren osan Pyynikinrinteen rakennuksista ja muokkasi osittain Sonckin asemakaavaa. Palomäentie 13 oli Strömmerin ensimmäinen suunnitelma omissa nimissä. Strömmer asui ja piti toimistoaan Palomäentie 22:ssa, rakennuksessa, joka on sittemmin purettu. Strömmerin säilyneitä töitä Pyynikinrinteen kaupunginosassa ovat muun muassa Pyynikin urheilukenttä katsomoineen (1922), Kisakentänkatu 10-14 (1924-25), Pyynikin pappila (1928) ja Ammattikoulu (1939). Ammattikoulu oli valmistuttuaan Tampereen suurin julkinen rakennus.
Muita merkittäviä alueen rakennuksia ovat muun muassa Pyynikinlinna (Jarl Eklund 1923), Tampereen lyseon lukio (Hjalmar Åberg ja A.Willberg 1935), Piispantalo (Gunnar Wahlroos 1936) ja Tampereen konservatorio. Erikoisuutena mainittakoon "Kilometritalo" (Heikki Tiitola 1923). Tämä kaksikerroksinen asuinrakennus on 138 metriä pitkä.


title: Pyynikinrinne

text: Pyynikinrinteen rakennuskanta on pääosin suojeltu. Rakennustaiteellisesti erityisen mielenkiintoinen kohde on Palomäentietä reunustavien huviloiden kokonaisuus.


title: Pyynikinrinne

text: Pyynikintori, entinen Aleksanterintori tai tuttavallisesti Plassi, toimi aikanaan markkinapaikkana ja hevoskaupan keskuksena. Pyynikintoriin liittyvällä Heinätorilla myytiin kotieläimiä, muun muassa vuohia, lehmiä, lampaita ja porsaita. Muistona torikaupasta on vaakahuone (Lambert Petterson 1913) Heinätorin ja Pyynikintorin välissä. Nykyisin Pyynikintori toimii lähinnä linja-autoterminaalina ja pysäköintialueena. Pyynikintorille rakennettiin Suomen ensimmäinen linja-autoasemarakennus, Tampereen läntinen kaukolinja-autoasema (Bertel Strömmer 1929). Lähes samanlainen rakennus rakennettiin Tampereen itäiselle kaukolinja-autoasemalle, joka sijaitsi Sorin aukiolla lähellä nykyistä linja-autoasemaa. Alkuperäiset asemarakennukset toimivat Tampereen nykyisen linja-autoaseman valmistuttua (1938) huoltoasemina ja ne on sittemmin purettu.


title: Pyynikinrinne

text: Pyynikin urheilukenttä toimii muun muassa Likkojen lenkin lähtöpaikkana ja maalina. Pyynikin palloiluhalli on usean sisäliikuntalajin, kuten lentopallon ja koripallon, kansallinen ja kansainvälinen tapahtumapaikka. Lisäksi Palomäentien varrella on Pikkusantamontuksi kutsuttu pieni urheilukenttä.


title: Pyynikinrinne

text: Pyynikinrinteellä toimii Tampereen seudun ammattiopisto Tredu kolmessa toimipisteessä: Pyynikintien, Pirkankadun ja Santalahdentien toimipisteissä. Koulutusalat korostavat kädentaitoja, kuten muodin ala, parturi-kampaajalinja sekä sähkö- ja rakennustekniikan ala.


title: Vaivaispaju

text: Vaivaispaju ("Salix herbacea") on arktisilla alueilla kasvava hyvin matala paju. Hyvin pohjoisessa paju kasvaa suikerona, eli kiemurtelee maata pitkin. Laji kasvaa mattomaisesti 1–5 cm korkeaksi.


title: Vaivaispaju

text: Vaivaispajua tavataan Suomen, Ruotsin ja Norjan kylmillä alueilla, Islannin ja Grönlannin rannikoilla sekä paikoin Alpeilla ja Pyreneillä.


title: Vaivaispaju

text: Suomessa vaivaispaju kasvaa tunturipaljakalla alle 1270 m:n korkeuteen. Vaivaispaju kasvaa tuntureilla paljakan kankailla, puronvarsilla, kallioilla ja lumenviipymillä. Vaivaispajua kasvaa paikoin Lapin koivumetsävyöhykkeessä, mutta vain hyvin harvinaisena havumetsävyöhykkeessä jokivarsilla. Eteläisimmät vaivaispajut ovat Pallastuntureilla, Aakenustuntureilla ja Saariselällä.


title: Mattias Ekström

text: Mattias Ekström (s. 14. heinäkuuta 1978 Falun, Ruotsi) on ruotsalainen kilpa-autoilija, joka ajaa sekä ratakilpailuja että rallia menestyksekkäästi.


title: Mattias Ekström

text: Vuonna 1999 Ekström voitti Audilla Ruotsin vakioautojen mestaruuden. Vuodesta 2001 hän on ajanut Saksan DTM-sarjassa Abt-Audi TT-R:llä. Tulokaskaudellaan hän oli sarjassa kahdeksas, ja kaudella 2004 hän voitti sarjan mestaruuden. Samana vuonna hän voitti Ruotsin rallissa ja Katalonian rallissa N-ryhmän Mitsubishilla.


title: Mattias Ekström

text: Vuonna 2005 Ekström oli DTM-sarjassa toinen. Samana vuonna hän ajoi Ruotsin rallissa Skoda Fabia WRC:llä kymmenenneksi. Ruotsin rallissa vuonna 2006 hän oli kahden päivän jälkeen viidentenä, mutta Skodan etujousitus hajosi rallin loppuvaiheissa, ojaan päätyneen hypyn seurauksena.


title: Mattias Ekström

text: Joulukuussa 2006 Ekström voitti kuuluisan Race of Champions-tapahtuman. Ruotsalainen kukisti finaalissa ranskalaisen, moninkertaisen rallinmaailmanmestarin Sébastien Loebin.


title: Miliisi

text: Miliisi (lat. "militia", sotapalvelu) on puolisotilaallisesti järjestetty joukko. Sanalla on hieman toisistaan eroavia merkityksiä; se voi tarkoittaa:


title: Miliisi

text: Kaikissa tapauksissa miliisi on erillään valtion varsinaisista asevoimista ja toimii niitä täydentävänä tai haastavana organisaationa. Suomessa miliisi sopii terminä historiallisessa kontekstissa punakaarteihin ja suojeluskuntiin.


title: Álvaro Uribe

text: Álvaro Uribe Vélez (s. 4. heinäkuuta 1952 Medellín) on kolumbialainen poliitikko ja maansa 58. presidentti. Hänet valittiin presidentiksi ensimmäistä kertaa vuonna 2002, jolloin hän seurasi virassa Andrés Pastrana Arangoa. Toiselle kaudelle hänet valittiin 28. toukokuuta 2006. Uriben presidenttikausi päättyi 7. elokuuta 2010 kun Juan Manuel Santos astui virkaan.


title: Álvaro Uribe

text: Uribea on kuvailtu kovan linjan oikeistolaiseksi suhtautumisessaan maan vasemmistolaisiin FARC- ja ELN-sissijärjestöihin ja talouspolitiikaltaan uusliberaaliksi. Hän on myös yksi vahvimpia Yhdysvaltain läsnäolon tukijoita Etelä-Amerikassa. Uriben toisen presidenttikauden laillisuus tuli kyseenalaiseksi, kun korkein oikeus kyseenalaisti sen mahdollistaneen perustuslainmuutoksen laillisuuden lahjonnan vuoksi. Uribe toimii nykyisin senaattorina.


title: Álvaro Uribe

text: Uriben isä oli maanomistaja ja karjatilallinen ja äiti virkamies. Hän on vanhin viidestä lapsesta. Uribe opiskeli oikeustiedettä Antioquian yliopistossa, jossa hän suoritti lakitutkinnon 1977 ja jossa hän liittyi liberaalipuolueen ("Partido Liberal Colombiano", PLC) nuorisojärjestöön. Vuodet 1977–1978 hän työskenteli työvoimaministeriössä Alfonso López Michelsenin presidenttikaudella. Vuonna 1980 presidentti Julio César Turbay Ayala nimitti hänet siviili-ilmailun johtoon.


title: Álvaro Uribe

text: Álvaro Uribe Vélez avioitui vuonna 1980 Line Morenon kanssa. Heillä on kaksi lasta, Tomás ja Jerómino. Vuonna 1982 hänestä tuli Medellínin pormestari muutamaksi kuukaudeksi. Hänen isänsä surmattiin 1983 FARC:in ("Fuerzas Armadas Revolucionarias de Colombia – Ejército del Pueblo") sissien kaappausyrityksessä, jonka jälkeen Uribe hankkiutui eroon maaomaisuudesta ja keskittyi poliittiseen uraansa. Vuodet 1984–1986 hän oli Medellínin valtuustossa ja tuli 1986 valituksi senaattiin ja uudelleen 1990. Vuonna 1993 Uribe suoritti tutkinnon taloustieteissä Harvardin yliopistossa erikoistuen hallintoon. Vuodet 1998–2000 hän oli tutkijana Oxfordin yliopistossa Englannissa.


title: Álvaro Uribe

text: Uribe valittiin Antioquian departementin kuvernööriksi 1995–1997 kaudelle. Hän toteutti kommunitarismista mallia, joka karsi byrokratiaa ja loi uusia koulutuspaikkoja ja toi 1,2 miljoonaa ihmistä terveydenhuollon piiriin. Hän tuki puolustusministeriön CONVIVIR-ohjelmaa, joka perustui naapurustovahteihin ja vähensi tilastojen mukaan 60 % kidnappauksia. Ohjelmasta tuli nopeasti kyseenalainen, kun joukkoihin liittyivät tunnetut paramilitaarit, jotka uhkailivat sissien tukijoita tai joukkojen jäsenyydestä kieltäytyneitä. Marraskuussa 1997 korkein oikeus kielsi joukoilta sotilasaseet, ja osa niistä lopetettiin, mutta jotkut entisistä jäsenistä liittyivät puolisotilaallisiin ryhmiin kuten AUC ("Autodefensas Unidas de Colombia").


title: Álvaro Uribe

text: Uribe palasi Kolumbiaan vietettyään sapattia Oxfordissa ja ryhtyi kampanjoimaan tullakseen valituksi vuoden 2002 presidentinvaaleissa. Hänen kannatuksen oli vuotta ennen vaaleja vain 2 %, mutta tilanne alkoi muuttua kun rauhanprosessi kariutui. Uriben kampanja keskittyi taistelun jatkamiseen sisseja vastaan, valtiohallinnon menojen leikkaamiseen, korruption vastustamiseen ja ehdotukseen ratkaista maan ongelmia kansanäänestyksillä. Uribe sai ensimmäisellä kierroksella 26. toukokuuta 2002 53 % äänistä ja valittiin suoraan presidentiksi. Uribea syytettiin vaalikampanjan aikana yhteyksistä pahamaineisen Pablo Escobarin Medellínin huumekartelliin ja puolisotilaallisten joukkojen sympatioista. Vaalista on myöhemmin paljastunut epäselvyyksiä ja Uriben väitetään saaneen paramilitaarien tuella 300 000 ylimääräistä ääntä Magdalenan departementissa.


title: Álvaro Uribe

text: Hän hylkäsi rauhantunnustelut, joten sissit ja huumekartellit päättivät tehdä hänen toimensa vaikeaksi. Huhtikuussa 2002 häntä vastaan tehtiin pommi-isku Barranquillassa kampanjamatkalla. Elokuun 2002 virkaanastujaiset Bogotássa keskeytti kranaatinheitinisku, joka surmasi 20 ihmistä. Uriben kannatus on pysynyt korkealla etenkin hyvin toimeentulevien parissa vuosien 2002–2006 presidenttiyden ajan. Häntä on kiitetty FARC- ja ELN-sissijärjestöjen ("Ejército de Liberación Nacional") vastaisesta kampanjasta ja puolisotilaallisten joukkojen (AUC) riisumisesta aseista. Uribe tunnetaan karismaattisena työnarkomaanina. Uriben vastustajat pitävät hänen kannatustaan yliarvioituna ja uskovat sen johtuvan mielipidetiedustelujen keskittymisestä puhelimia omistavien rikkaiden pariin.


title: Álvaro Uribe

text: Uribe ajoi kampanjassaan kansanäänestystä haluamistaan muutoksista. 25. lokakuuta 2003 järjestetty kansanäänestys epäonnistui ja vain yksi ehdotuksista meni läpi.


title: Álvaro Uribe

text: Hallituksen virallisten tilastojen mukaan (elokuu 2004) kahdessa vuodessa murhat, kidnappaukset ja terroristi-iskut vähenivät jopa puolella, matalimpiin lukemiin kahteenkymmeneen vuoteen hallituksen palauttaessa pysyvän poliisi- tai sotilasvalvonnan joka kuntaan ensi kertaa vuosikymmeniin. Jopa ihmisoikeustilanne parani hiukan.


title: Álvaro Uribe

text: Vuoden 2004 lokakuussa Uriben hallitus sulki maan ainoan oppositiokanavan, Instituto de Radio y Televisión (Inravisión) ja korvasi sen yksityisellä Canal Uno:lla. Virallisesti syy sulkemiseen oli kanavan tehottomuus, mutta syyksi on myös epäilty ammattiliittojen vahvuutta ja hallitusta ärsyttäneiden dokumenttien televisiointia.


title: Álvaro Uribe

text: Kolumbia saa maailman suurimpana kokaiinin tuottajana Yhdysvalloilta merkittävää sotilas- ja poliisitukea huumeiden vastaiseen taisteluun ja muihin uudistuksiin. Syyskuun 11. päivän terrori-iskujen myötä Kolumbiasta on tullut myös päätukikohta terrorismin vastaisessa sodassa Etelä-Amerikassa. Huumeiden vastaiseen taisteluun liittyvät mm. lentoruiskutukset, joilla pyritään tuhoamaan kasvimyrkyillä kokasato.


title: Álvaro Uribe

text: Huolimatta Yhdysvaltain liittolaisuudesta Uribe on pitänyt yllä hyviä suhteita myös vasemmistolaisiin maanosan maihin ja diplomaattisuhteita Kuubaan. Venezuelan ja Kolumbian välit kiristyivät Venezuelan viranomaisten epävirallisesti pidätettyä ja luovutettua joulukuussa 2004 FARC:in "ulkoministerin" Rodrigo Grandan Kolumbiaan, mitä Grandan lakimies piti laittomana. Viimein Kolumbia syytti Venezuelaa yhteistyön puutteesta lainvalvonnassa ja Yhdysvallat syytti Venezuelan Hugo Chávezia suorasanaisesti sissien suojelemisesta. Venezuela vaati anteeksipyyntöä ja tapaus selvisi vasta helmikuussa Kuuban, Perun ja Brasilian välittämässä Uriben ja Chávezin tapaamisessa, jossa Chávezin syytti Yhdysvaltoja tapauksen lietsomisesta.


title: Álvaro Uribe

text: Uriben hallitus on neuvotellut myös Perun ja Ecuadorin kanssa vapaakauppasopimuksesta Yhdysvaltain kanssa. Uribe allekirjoitti 30. joulukuuta 2005 vapaakauppasopimuksen Mercosurin kanssa, mikä toi kolumbialaiset tuotteet 230 miljoonan ihmisen markkinoille.


title: Álvaro Uribe

text: Kolumbian korkein oikeus hyväksyi 19. lokakuuta 2005 perustuslain lisäyksen, joka salli Uriben yrittää toiselle kaudelle toukokuussa 2006. Vuoden 1991 perustuslaki salli vain yhden presidenttikauden. Uriben mukaan neljä vuotta lisää on tarpeen sissien nurjertamiseksi. Vastustajien mukaan lainmuutos taas antaa presidentille liikaa valtaa. Uribe valittiin uudelleen 28. toukokuuta 2006. Hän sai 62 % äänistä. Vaaleja tarkkaili OAS, joka piti niitä onnistuneina.


title: Álvaro Uribe

text: Loppuvuodesta 2006 lehdet julkaisivat tietoja Kolumbian parlamentaarikkojen ja hallituksen yhteyksistä oikeistolaisiin sisseihin. Tässä ns. "Parapolítica"-skandaalissa yhdeksän Uriben puolueen ja hallituksen jäsentä joutui kuultavaksi. Huhtikuussa 2008 62 Kolumbian kongressin jäsentä oli virallisesti epäiltyinä ja 33 vankilassa odottamassa oikeudenkäyntiä. Näihin kuuluu Uriben serkku, entinen kongressin puhemies Mario Uribe Escobar.


title: Álvaro Uribe

text: Kolumbian ja sen naapurimaiden suhteet huononivat kun Kolumbian joukot hyökkäsivät 1. maaliskuuta 2008 Ecuadorin puolelle ja tappoivat siellä FARC-sissijärjestön komentajan Raúl Reyesin. Hyökkäys FARCia vastaan näytti tuottavan hedelmää ja toinen merkittävä onnistuminen oli viidentoista sen pitämän panttivangin, mukaan lukien Ingrid Betancourtin vapautus kesällä Operaatio Jaquessa.. Eräät poliittiset ryhmittyvät alkoivat suunnitella Uribelle kolmatta kautta.


title: Álvaro Uribe

text: Huhtikuussa 2008 entinen edustajainhuoneen jäsen Yidis Medina tunnusti ottaneensa lahjuksia tukeakseen perustuslainmuutosta, joka mahdollisti Uribelle toisen presidenttikauden. Tapaus tunnetaan nimellä "Yidispolítica". Korkein oikeus tuomitsi Medinan 26. kesäkuuta 2008 lahjuksen ottamisesta 47 kuukauden vankeuteen.


title: Álvaro Uribe

text: Syksyllä 2009 Kolumbia antoi Yhdysvalloille luvan perustaa seitsemän sotilastukikohtaa maahan Yhdysvaltain menetettyä Mantan tukikohdan Ecuadorissa. Sopimus sai osakseen kovaa kritiikkiä muualta Latinalaisesta Amerikasta, etenkin naapurimaan Venezuelan presidentti Hugo Chávezilta ja Brasilialta.


title: Álvaro Uribe

text:
Tammikuussa 2010 Kolumbian oikeuskansleri Alejando Ordóñez antoi hyväksynnän kansanäänestykselle, jossa kysytään voiko Uribe pyrkiä kolmannelle kaudelle toukokuun 2010 vaaleissa.
Helmikuussa 2010 maan perustuslakituomioistuin kuitenkin kielsi kolmannen kauden. Uribe sanoi tyytyvänsä päätökseen.


title: Álvaro Uribe

text: Huhtikuussa 2010 Kolumbiassa paljastui Kolumbian armeijan murhaamien ihmisten joukkohautoja. Ketään 2000 kuolleesta ei tunnistettu, mutta yhdysvaltalainen atropologian professori Adrienne Pine epäili niiden olleen siviilien ruumiita, joita armeija väittää FARC-sisseiksi. Motiivina tähän olisi Kolumbian USA:lta saama apu, joka riippuu surmattujen sissien määrästä. Näin tapettujen siviileiden esittäminen FARC-taistelijoina takaisi rahallisena avun jatkumisen. Jo vuonna 2008 Uriben hallitus joutui erottamaan armeijan upseereita siviilien surmaamisen takia ja armeijan komentaja erosi tuolloin tehtävästään. Myös YK:n diplomaatti syytti USA:n tukemia kolumbialaisia joukkoja laajalle levinneistä syyttömien siviilien teloituksista sissejä vastaan suunnatun operaation aikana.


title: Álvaro Uribe

text: Vuonna 2010 entinen kolumbialainen poliisiupseeri Juan Carlos Meneses kertoi yhdysvaltalaiselle medialle Alvaro Uriben veljen, Santiago Uriben, johtaneen maassa kuolemanpartioita 1990-luvulla. Mensesin mukaan partiot teloittivat ainakin 50 ihmistä. Hän myös väitti Santiagon kertoneen tuolloin senaattorina toimineen isoveljensä tienneen kuolemanpartioista. Menses kuitenkin totesi ettei hän voinut todistaa Alvaro Uriben tienneen kuolemanpartioista. Mensesin mukaan Santiago Uribe maksoi hänelle 700 dollaria kuussa, neljän kuukauden ajan, jotta hänen kuolemanpartionsa saivat operoida Antioquian osavaltiossa sijaitsevassa Yarumalissa, missä Menses toimi poliisipäällikkönä. Uriben karjatila sijaitsi kyseisessä osavaltiossa ja Mensesin mukaan kuolemanpartiot koulutettiin Uriben tilalla, mistä ne myös operoivat. Mensesin mukaan kaikki Santiago Uribelle työskennelleet palkkasoturit saivat surmansa tai katosivat. Santiago Uribe kiisti syytteet The Washington Postille ja Alvaro Uribe ei kommentoinut väitteitä, todeten ettei lue kansainvälistä lehdistöä. Uriben hallinto syytti Mensesin lausuntoa poliittiseksi, koska se annettiin Kolumbian presidentinvaalien aikaan.


title: Álvaro Uribe

text: Uribe on arvostellut voimakkaasti presidentti Juan Manuel Santosin hallitusta ja Havannan rauhanneuvotteluja. Santosin diplomaattinen lähestymistapa Venezuelan suuntaan ei myöskään ole saanut Uribelta ymmärrystä. Helmikuussa 2015 Uribe vieraili Yhdysvalloissa kertomassa useille kongressin edustajille Kolumbian "todellisesta tilanteesta". Uriben mukaan presidentti Santos on vähätellyt Kolumbian tilannetta, eikä kansainvälinen yhteisö ole tietoinen siitä "näkymättömästä väkivallasta", joka Kolumbiassa hänen mukaansa vallitsee. Uribe on myös väittänyt, että Santosin hallinto on jatkoa "castro-chavismon" ideologialle.


title: Gary Paffett

text: Gary Paffett (s. 24. maaliskuuta 1981 Bromley, Englanti, Iso-Britannia) on brittiläinen autourheilija.


title: Gary Paffett

text: Monien muiden autourheilijoiden tapaan myös Paffett aloitti uransa kartingista. Vuonna 1999 hän voitti Formula Vauxhall -luokan mestaruuden, ja British Racing Drivers' Club palkitsi hänet vuoden nuorena kuljettajana. Vuonna 2002 hän voitti Saksan Formula 3 -mestaruuden.


title: Gary Paffett

text: 2003 Paffett aloitti DTM-sarjassa Keke Rosbergin Team Rosberg -tallissa vuoden vanhalla autolla. Vuonna 2004 hän siirtyi AMG Mercedesin tehdastalliin ja voitti heti kauden avauskilpailun. Kauden loppupisteissä hän sijoittui toiseksi. Vuonna 2005 hän kirkasti edellisvuoden kakkossijan mestaruudeksi.


title: Gary Paffett

text: Kaudet 2005–2014 Paffett toimi McLarenin Formula 1 -tallin testikuljettajana. Tallin siirryttyä Hondan moottoreihin kaudella 2015 Paffett siirettiin syrjään testikuljettajan roolista.


title: Bernd Schneider (kilpa-autoilija)

text: Bernd Schneider (s. 20. heinäkuuta 1964 Sankt Ingbert) on saksalainen kilpa-autoilija.


title: Bernd Schneider (kilpa-autoilija)

text: Schneider aloitti uransa kartingissa, missä voitti vuonna 1980 Saksan mestaruuden, vuonna 1982 Euroopan mestaruuden Saksan joukkueessa ja vuonna 1983 Afrikan mestaruuden. Kartingista Schneider siirtyi Formula Ford -luokkaan, missä kilpaili eri puolilla Euroopaa. Vuonna 1986 hän aloitti Euroopan Formula 3 -sarjassa, ja voitti heti seuraavana vuonna sarjan mestaruuden. Schneider pääsi ajamaan Zakspeedin talliin Formula 1 -sarjaan kausiksi 1988–1990, mutta ei yksityistallin kalustolla saavuttanut mainittavaa menestystä.


title: Bernd Schneider (kilpa-autoilija)

text: Huomattavasti paremmin Schneider menestyi siirryttyään vuonna 1992 DTM-sarjaan Mercedes-Benzin tehdastalliin. Hän voitti vuonna 1995 sarjan mestaruuden. Kun DTM-sarja lopetettiin, hän ajoi Mercedesillä FIA GT -sarjaa, missä saavutti mestaruuden vuonna 1997.


title: Bernd Schneider (kilpa-autoilija)

text: Vuonna 2000, kun DTM herätettiin jälleen henkiin, Schneider voitti sarjan mestaruuden Mercedesillä vuosina 2000, 2001 ja 2003. Vuonna 2002 hän sijoittui toiseksi.


title: Bernd Schneider (kilpa-autoilija)

text: Schneider asuu Monte Carlossa vaimonsa Nicolen ja kahden lapsensa kanssa. Hän harrastaa kartingia, tennistä, golfia, squashia ja biljardia.


title: Bernd Schneider

text: Bernd Schneider on ainakin seuraavien henkilöiden nimi:


title: Kössi

text: Kössi voi tarkoittaa ainakin seuraavia:


title: Nürburgringin 24 tunnin ajo

text: Nürburgringin 24 tunnin ajo () on Nürburgringin moottoriradalla Saksassa ajettava urheilu- ja vakioautojen kestävyyskilpailu. Kilpailun järjestää ADAC-autoseura.


title: Nürburgringin 24 tunnin ajo

text: Kilpailu järjestettiin ensimmäistä kertaa vuonna 1970. Sen esikuvina toimivat perinteikkäät Le Mansin ja Daytonan 24 tunnin ajot. Kilpailu luotiin kalliiden urheiluautojen Nürburgringin 1 000 kilometrin kilpailun rinnalle edullisemmaksi vaihtoehdoksi.


title: Nürburgringin 24 tunnin ajo

text: 24 tunnin kilpailu käydään perinteikkäällä Nordschleifen pitkällä radalla, jonka pituus on historian saatossa vaihdellut 22,8 ja 26 kilometrin välillä. Kilpailuun osallistuukin vuosittain noin 230 autokuntaa ja 700 kuljettajaa. Itse kilpailuun pääsee mukaan 210 autokuntaa, joissa kussakin 2–4 kuljettajaa.


title: Ernest Bloch

text: Ernest Bloch (24. heinäkuuta 1880 – 15. heinäkuuta 1959) oli juutalainen amerikansveitsiläinen säveltäjä.


title: Ernest Bloch

text: Bloch syntyi Genevessä ja opiskeli musiikkia Brysselin konservatoriossa, missä hänen opettajanaan oli muun muassa Eugène Ysaÿe. Myöhemmin hän opiskeli Frankfurtissa Hoch-konservatoriossa. Hän muutti Yhdysvaltoihin vuonna 1916 ja sai maan kansalaisuuden vuonna 1924. Yhdysvalloissa hän toimi vasta perustetun Institute of Musicin musiikillisena johtajana Clevelandissä vuosina 1920–1925 ja San Franciscon konservatorion johtajana vuosina 1925–1930. Suurimman osan 1930-luvusta hän vietti Sveitsissä ennen kuin palasi Yhdysvaltoihin. Hän kuoli Portlandissa, Oregonissa.


title: Ernest Bloch

text: Blochin varhaisissa sävellyksissä on vaikutteita ranskalaisesta impressionismista (Claude Debussy) sekä saksalaisilta säveltäjiltä (Bruckner, R. Strauss, Mahler). Myöhemmissä teoksissa on juutalainen perussävy, jossa on vaikutteita juutalaisesta liturgisesta ja kansanmusiikista. Toisen maailmansodan jälkeen sävelletyt teokset ovat vaihtelevampia tyyliltään, vaikka niissä säilyy Blochin pohjimmiltaan romanttinen muotokieli. Joissakin teoksissa jatkuu juutalainen teema, toisissa on aineksia uusklassismista tai atonaalisesta musiikista.


title: Miia Nuutila

text: Miia Kristiina Nuutila (s. 12. lokakuuta 1972 Forssa) on suomalainen näyttelijä.


title: Miia Nuutila

text: Nuutila kirjoitti ylioppilaaksi Forssan yhteislyseosta vuonna 1991. Hän opiskeli Pohjois-Karjalan kansanopistossa näyttämötyönlinjalla 1991–1992 ja voitti Veikko Sinisalo -kilpailun vuonna 1992. Nuutila opiskeli Teatterikorkeakoulussa näyttelijäntyön koulutusohjelmassa vuosina 1992–1996 ja valmistui teatteritaiteen maisteriksi. Hänen pro gradu -työnsä "Suurta rakkautta metsästämässä" käsitteli rakkautta työn lähtökohtana, suuntana ja päämääränä.


title: Miia Nuutila

text: Nuutila on näytellyt muun muassa Yleisradion vuosina 1997–2006 esittämissä "Maalaiskomedia"-sarjoissa, televisiosarjassa "Tahdon asia" (2005) sekä elokuvassa "FC Venus" (2005). Hän on juontanut "Maajussille morsian" -sarjaa vuosina 2007–2016. Hänet on nähty myös "Jopet Show’ssa". Keväällä 2009 Nuutila osallistui "Tanssii tähtien kanssa" -ohjelmaan, jossa hän sijoittui kuudenneksi tanssiparinsa Vesa Anttilan kanssa.


title: Miia Nuutila

text: 16-vuotiaaksi asti Nuutila pelasi menestyksekkäästi koripalloa, ja hänen joukkueensa voitti A-tyttöjen SM-kultaa.


title: Miia Nuutila

text: Nuutila oli naimisissa ohjaaja-muusikko Kari Nenosen kanssa 1990-luvulta saakka ja heillä on kaksi lasta. He saivat virallisen eron tammikuussa 2016. Nuutila seurusteli Jean S. -yhtyeen laulusolistin Antti Paavilaisen kanssa keväästä 2015 alkaen ja he avioituivat syyskuussa 2016. Nuutila on tehnyt sanoituksia muun muassa Tuohimaa-yhtyeelle ja Nenosen "Nainen kuin omena – Kai puusta pudonnut" -näytelmän sävellyksiin.


title: Miia Nuutila

text: Nuutila toimii myös energiahoitajana ja henkisenä valmentajana.


title: Luettelo thrash metal -yhtyeistä

text: Tämä on aakkosellinen luettelo thrash metal -yhtyeistä.


title: Michael Dummett

text: Michael Anthony Eardley Dummett (27. kesäkuuta 1925 Lontoo, Englanti – 27. joulukuuta 2011) oli yksi 1900-luvun tunnetuimmista englantilaisista filosofeista. Hänen kiinnostuksen kohteina olivat muun muassa kielifilosofia, metafysiikka, matematiikan filosofia ja logiikan filosofia. Dummett tuli tunnetuksi myös Gottlob Fregeä käsittelevistä tutkimuksistaan. Dummett tunnettiin myös rasismin vastustajana.


title: Michael Dummett

text: Michael Dummett syntyi 1925 ja kävi Winchester Collegen. Hän palveli asevoimissa 1943–1947. Hän oli ensin tykistössä ja sitten Intiassa ja Malesiassa tiedustelujoukoissa. Sotilasuransa jälkeen Dummett opiskeli Christ Church Collegessa, Oxfordin yliopistossa. Hän valmistui 1950 parhain arvosanoin pääaineenaan filosofia, politiikka ja taloustiede. Dummett pääsi Oxfordin All Souls Collegeen, jossa voi tehdä tutkimusta ilman paineita opetustyöstä tai väitöskirjasta. Vuosina 1950–1951 hän oli lisäksi filosofian apulaisluennoitsijana Birminghamin yliopistossa. Dummett meni naimisiin Ann Chesneyn kanssa 1951. He saivat seitsemän lasta, neljä poikaa ja kolme tyttöä.


title: Michael Dummett

text: Dummettin ensimmäinen filosofinen artikkeli oli kirja-arvostelu, joka julkaistiin "Mind"-lehdessä 1953. Hän kirjoitti 1950–1960-luvuilla useita muitakin artikkeleita, mutta ne eivät herättäneet suurta suosiota filosofisissa piireissä. Dummett keskittyi vaimonsa kanssa samaan aikaan rasismin vastaiseen työhön. Hän perusti 1965 Oxford Committee for Racial Integrationin, joka liittyi pian kansalliseen rasismin vastaiseen komiteaan, jonka johtoon Dummett nousi. Hän jättäytyi sivuun komitean toiminnasta 1967, kun oli päätellyt, että valkoihoinen voi toimia vain avustajana rasismin vastaisessa työssä. Dummett perusti uuden järjestön, joka keskittyi maahanmuuttajien oikeuksiin. Hän palasi kuitenkin vuonna 1969 filosofiaan.


title: Michael Dummett

text: Dummettin ensimmäinen kirja "Frege: Philosophy of Language" julkaistiin lopulta 1973. Teos oli merkittävä vedenjakaja Gottlob Fregen filosofian tutkimisessa. Dummett julkaisi 1981 uuden painoksen kirjasta nimellä "The Interpretation of Frege’s Philosophy", jossa oli enemmän viittauksia Fregen töihin. Niiden välillä Dummett julkaisi lisäksi teokset "Elements of Intuitionism" ja tutkimuskokoelman "Truth and Other Enigmas". Dummett sai 1979 Oxfordin yliopiston logiikan Wykeham-professuurin viran, jota hän piti vuoteen 1992, jolloin hän jäi eläkkeelle.


title: Michael Dummett

text: Vaikka Dummett tunnettiin erityisesti työstään Englannissa, hän opetti myös useissa muissakin yliopistoissa ympäri maailmaa. William Jamesia käsitellyt luento, jonka hän piti Harvardin yliopistossa 1976, julkaistiin 1991 nimellä "The Logical Basis of Metaphysics", joka oli Dummettin mittavin tutkimus realistien ja antirealistien välisesä keskustelusta. Samana vuonna Dummettilta ilmestyi toinen kokoelma "Frege and Other Philosophers" ja Frege-tutkimuksen odotettu jatko-osa "Frege: Philosophy of Language". Hänen kolmas kokoelmansa "The Seas of Language" julkaistiin 1993. Dummettilta julkaisiin vielä 2000-luvulla kaksi luentosarjaa "Truth and the Past" ja "Thought and Reality".


title: Michael Dummett

text: Dummett julkaisi uransa aikana myös lukuisia kirjoja muistakin aiheista. Hän oli kiinnostunut tieteiskirjallisuudesta ja korttipeleistä sekä niiden historiasta. Dummett julkaisi 1980 tarot-kortteja käsitelleen teoksen "The Game of Tarot: From Ferrara to Salt Lake City", jossa hän esitti, että tarot-kortit olivat keskiajalla normaaleja pelikortteja ja okkultismi liitettiin niihin vasta 1700-luvulla. Dummettin muita julkaisuja olivat vaalijärjestelmiä käsitelleet "Voting Procedures" ja "Principles of Electoral Reform", joissa hän esitti oman vaalijärjestelmän, ja maahanmuuttoa käsitellyt "On Immigration and Refugees".


title: Michael Dummett

text: Työstään filosofiassa Dummett palkittiin useasti. Tieteenfilosofian Lakatos-palkinnon hän sai 1994, logiikan ja filosofian Rolf Schock -palkinnon 1995 ja analyyttistä filosofiaa käsitelleistä teoksistaan Lauener-palkinnon 2010. Dummett aateloitiin 1999 työstään filosofian ja rodullisen tasa-arvon puolesta.


title: Michael Dummett

text: Dummett kuoli joulukuussa 2011.


title: Live Evil (Black Sabbathin albumi)

text: Live Evil on Black Sabbath -yhtyeen kaksois-live-albumi vuodelta 1982. Se on Black Sabbathin ensimmäinen virallinen live-albumi, sillä "Live at Lastin" julkaisi 1980 ilman yhtyeen lupaa entinen manageri. "Live Evil" on nauhoitettu vuoden 1981 "Mob Rules" -albumia promotoivalla kiertueella keväällä 1982, ja se jäi laulaja Ronnie James Dion viimeiseksi albumiksi yhtyeen kanssa hänen ensimmäisellä laulajakaudellaan (1979–1982). Myös rumpali Vinnie Appice lähti yhtyeestä albumin julkaisun jälkeen.


title: Live Evil (Black Sabbathin albumi)

text: Albumi on kuuluisa sen riitaisista miksaussessioista, joiden vuoksi Dion ja Appice lopulta erosivat yhtyeestä. Lisäksi albumin menestymiseen vaikutti entisen laulajan Ozzy Osbournen hieman aiemmin samana vuonna julkaisema albumi "Speak of the Devil", jolla hän versioi oman aikansa Sabbath-kappaleita. Osbournen albumi myi platinalevyn arvoisesti, kun taas "Live Eviliä" myytiin huomattavasti vähemmän varsinkin Pohjois-Amerikassa.


title: Live Evil (Black Sabbathin albumi)

text: Albumi oli pitkään Black Sabbathin ainoa virallinen live-albumi-julkaisu, ja ristiriitaisesta tekoprosessista huolimatta sen soitantaa ovat myöhemmin sekä arvostelijat että yhtye itsekin kehuneet.


title: Live Evil (Black Sabbathin albumi)

text: Yhtyeen konsertteja taltioitiin keväällä 1982 live-albumia varten. Basisti Geezer Butlerin mukaan "oli hyvä idea tehdä live-albumi, koska vanha "Live at Last" oli surkea". Yhtyeen ilmapiiri oli kuitenkin miksausten alkaessa kireä ja yhtye oli jakaantunut kahteen leiriin alkuperäisjäsenten Butlerin ja kitaristi Tony Iommin pitäessä yhtä ja Dion ja Appicen ollessa toisella puolella. Dio: "Minusta ja Vinnysta tuli hyvät ystävykset samanlaisen taustamme ansiosta. Olimme molemmat amerikanitalialaisia ja New Yorkin alueelta kotoisin". Appice: "Osasin aavistaa kokoonpanon hajoamisen. Minä ja Ronnie kuljimme omassa porukassamme ja Tony ja Geezer omassaan." Välit olivat alkaneet rakoilla jo "Mob Rules"-albumin levytyksen aikana Dion ottaessa enemmän vastuuta yhtyeen johtamisessa. "Sain kritiikkiä, koska muiden mielestä aloin johtamaan yhtyettä liikaa. Minun täytyi tehdä se, koska tilanne vaati sen", kertoi Dio myöhemmin.


title: Live Evil (Black Sabbathin albumi)

text: Dion mukaan välirikko oli ilmassa koska kommunikaatio Butlerin ja Iommin kanssa oli tyrehtynyt, kun live-materiaalia alettiin työstämään. "Välttelimme toisiamme, ettei ongelmista tarvitsisi puhua. Tony ja Geezer halusivat eri asioita kuin mitä teimme, mutta niistä ei koskaan keskusteltu", kertoi Dio vuonna 2009. Tony Iommin mukaan kokoonpanon kova työtahti oli vaikuttanut yhtyeen jäsenten väleihin. Butler oli samoilla linjoilla: "Meillä olisi pitänyt pitää pitempi tauko "Mob Rules"-kiertueen jälkeen. Olimme liikaa yhdessä ja pienistä jutuista tuli liian isoja. Ilmaa olisi pitänyt puhdistaa välillä. Lisäksi Ronnie halusi eri asioita kuin minä ja Tony. Alkuperäisen kokoonpanon kanssa emme juuri keskustelleet tällaisista asioista, teimme vaan levyn ja kiertueen toisensa perään. Nyt tilanne oli toinen Ronnien kanssa."


title: Live Evil (Black Sabbathin albumi)

text: Riitoja alettiin puimaan pian myös musiikkilehdistön sivuilla. Kosketinsoittaja ja taustajäsen Geoff Nichollsin mukaan lehtiin päässeet juorut live-materiaalin työstämisen ongelmista pitivät pääosin paikkaansa. Iommin ja Butlerin mukaan Dio ja Appice olivat menneet yöllä salaa muulta yhtyeeltä studioon miksaamaan omia osuuksiaan korkeammalle. Lisäksi heidän mukaan Dio teki omaa sooloalbumiaan samaan aikaan yhtyeen kustannuksella. Tämän Dio on kiistänyt. Iommi kertoo miksaus-jupakasta: "Se oli outoa. Ja niin meille todella kerrottiin. Menimme Geezerin kanssa kuuntelemaan ja totesimme että soundit ovat muuttuneet. Ääniteknikko (Lee De Carlo) kertoi, että 'Ronnie tuli ja miksasi kaiken uudelleen'. Ronnie itse kertoi, ettei niin ollut tapahtunut, ja se on jälkikäteen ajateltuna mahdollista, sillä teknikko oli aika sekaisin alkoholista niihin aikoihin. Sen ei olisi tarvinnut mennä niin kuin se lopulta meni. Meillä kaikilla, itseni mukaanlukien, oli ongelmia tuohon aikaan."


title: Live Evil (Black Sabbathin albumi)

text: Dion mukaan hän ja Appice menivät sovittuun aikaan studiolle ja kun muita ei alkanut kuulua paikalle, he alkoivat työstämään materiaalia, jottei kallis studioaika menisi hukkaan. Dio kertoo: "Minä ja Vinny menimme studioon odottelemaan Tonya ja Geezeriä ja kun heitä ei näkynyt, kuuntelimme kappaleita, emmekä todellakaan miksanneet mitään. Halusimme kuunnella myös omia osuuksiamme tarkemmin ja tästä kaikki lähti liikkeelle. Geezer ja Tony saivat väärän käsityksen ja lopulta ajauduimme riitaan ja hajosimme.


title: Live Evil (Black Sabbathin albumi)

text: Butlerin mukaan koko tapahtuma johtui lähinnä yhtyeen uupumuksesta: "Nyt uskon, että mitään sellaista (miksausta) ei tapahtunut. Olimme vaan väsyneitä ja todellakin loman tarpeessa. Jo kiertueella alkanut välien kiristyminen näkyi studiossa. Kun Ronnie halusi korostaa jotakin soitinta tai lauluosuuttaan, asiasta syntyi keskustelun sijaan hirveä riita ja kaikki räjähti silmille. Sitten työskentelimme erikseen ja miksaukset alkoivat kuulostaa luonnollisesti erilaisilta joka päivä."


title: Live Evil (Black Sabbathin albumi)

text: Pakkaa sekoitti vielä studiossa työskennellyt edellä mainittu ääniteknikko Lee De Carlo, joka yritti mielistellä molempia osapuolia. Lopulta päävastuussa ollut Iommi sai tilanteesta tarpeekseen ja Dio sai lähteä yhtyeestä. Dio: "Geezer soitti ja sanoi, että meidän pitäisi antaa Tonyn tuottaa koko livelevy. Osasin lukea rivien välistä ja kysyin suoraan halusivatko he minusta eroon. Sain lopulta suoran vastauksen. Sitten soitin Vinnylle ja kysyin häntä mukaan tulevaan soolo-yhtyeeseeni, ja hän suostui". Dio ja Appice perustivat sittemmin Dio-yhtyeen. Albumin tuottivat Tony Iommi ja Geezer Butler. Myöhemmin Iommi on pyörtänyt syytökset Dioa ja Appicea kohtaan ja on kertonut koko tapauksen olleen juovuksissa työskennelleen ääniteknikon "hölynpölyä".


title: Live Evil (Black Sabbathin albumi)

text: Kannen mukaan albumi on nauhoitettu 23.-24. huhtikuuta 1982 Seattlessa, 12. toukokuuta 1982 Dallasissa ja 13. toukokuuta 1982 San Antoniossa. Ronnie James Dio on maininnut, että myös Fresnon konsertti 18. huhtikuuta 1982 olisi nauhoitettu albumia varten. Kuten Dio mainitsee "Heaven and Hell"-kappaleen aikana, konsertteja myös filmattiin, mutta virallista julkaisua ei ole tullut. Tony Iommin mukaan nauhoitukset olivat heikkolaatuisia ja yhtyeellä oli kova työ työstää niitä studiossa julkaisukelpoisiksi. Geezer Butler on kuvannut myöhemmin albumia nimellä "Live in the studio Evil", viitaten lukuisista studio-korjauksista materiaalissa. Lopputuloksessa koko yhtye (mukaan lukien taustajäsen Geoff Nichollsin kosketinsoittimet) kuulostaa kuitenkin tasapainoisesti miksatulta albumilla lukuun ottamatta yleisöä, joka on miksattu hyvin alas. Konsertit nauhoitettiin käyttämällä Record Plant LA:n liikkuvaa studio-autoa ja materiaali miksattiin Record Plant LA-studioilla.


title: Live Evil (Black Sabbathin albumi)

text: Albumin sisällöstä suurin piirtein puolet on vokalisti Ozzy Osbournen vuosien aikaista materiaalia ja puolet Dion kanssa tehtyä materiaalia. Mukana ovat tunnetuimmat Osbournen aikaiset Sabbath-klassikot (esim. "Paranoid", "Iron Man", "War Pigs", "N.I.B") ja myös Dion ajan tunnetuimmat kappaleet kuten "The Mob Rules", "Children of the Sea" ja avauksena toimiva "Neon Knights". Vinnie Appicen rumpusoolo löytyy "War Pigs"in ja "Iron Man"in välistä. "Black Sabbath"-kappaleen alussa Iommi soittaa erillisen kitara-intron. "Voodoo"-kappale sisältää Dion improvisoidun, pitemmän puheosuuden. Albumin varsinainen intro "E5150" ja outro "Fluff" tulevat nauhalta.


title: Live Evil (Black Sabbathin albumi)

text: Yhteensä lähes 15-minuuttiseksi venytetty, ja kakkos-albumin molemmille puolille levittyvä "Heaven and Hell" nousee levyn keskeiseksi kappaleeksi. Se sisältää Dion yleisönlaulatusta ja vokaali-improvisaatioita sekä Iommin kitarasoolon, jonka jälkeen tulee "The Sign of the Southern Cross". Kappaleen puolivälissä se muuttuu jälleen "Heaven and Hell"-kappaleeksi ja sen loppuosan jälkeen tulee suoraan "Paranoid", jonka loputtua "Heaven and Hell"-kappaleen pää-riffi kuullaan vielä kerran. Albumin viimeisenä varsinaisena kappaleena kuullaan "Children of the Grave".


title: Live Evil (Black Sabbathin albumi)

text: Albumin soittaja-krediitit ovat herättäneet huomiota fanien keskuudessa. Vokalisti Ronnie James Dio mainitaan nimellä "Ronnie Dio" ja rumpali Vinnie Appicen nimi on pienellä kiitosten kera. Dio on maininnut tämän olevan miksaus-episodista johtuvaa piikittelyä yhtyeen taholta heitä kohtaan. Lisäksi albumin julkaisun aikaan Dio ja Appice olivat jo lähteneet yhtyeestä.


title: Live Evil (Black Sabbathin albumi)

text: Avattavassa sisäkannessa on kuvia yhtyeestä ja faneista konserteissa sekä albumin tekijäluettelo. Myös kosketinsoittaja ja taustajäsen Geoff Nicholls on päässyt kuvaan, vaikkakin hoiti osuutensa pääosin yleisöltä näkymättömissä.


title: Live Evil (Black Sabbathin albumi)

text: Albumin etu- ja takaosan kansitaide koostuu Stan Wellsin maalauksesta henkilöistä ja ilmiöistä jotka symboloivat jokaista albumin kappaletta. Nämä ovat:"Live Evil" julkaistiin lopulta joulukuussa 1982 Yhdysvalloissa ja tammikuussa 1983 Isossa-Britanniassa. Albumin menestykseen vaikutti entisen vokalistin Ozzy Osbournen kuukautta aiemmin julkaisema "Speak Of The Devil"-live-albumi, jolla hän versioi entisen yhtyeensä klassikoita. Osbournen albumi möi lopulta platinaa Yhdysvalloissa kun taas Sabbathin "Live Evil" pääsi vain niukasti top-40:een uudella mantereella.


title: Live Evil (Black Sabbathin albumi)

text: Lisäksi Black Sabbath oli albumin julkaisun aikana hajonneena Dion ja Appicen lähdettyä ja näin ollen albumin, jonka teko periaatteessa hajotti yhtyeen, promotointi jäi vähäiseksi. Mediassa puolestaan jäsenet puivat Dion ja yhtyeen välirikkoa tiukoin sanankääntein: Butler kuvasi Dioa syksyllä 1983 "vittumaiseksi ja itseään täynnä olevaksi tyypiksi" kun taas Dio kertoi, että "Geezer Butlerin ainoa päätös yhtyeessä on se, ottaako hän ravintolassa oluen vai voileivän".


title: Live Evil (Black Sabbathin albumi)

text: Euroopassa listamenestys oli parempaa albumin noustessa top 20:een mm. Britanniassa, Suomessa ja Ruotsissa. Brittiläinen Kerrang!-lehti suitsutti albumia arvostelussaan: "Live Evil on suositeltava hankinta kaikille Heavy Metal-friikeille. Se on äänekästä ja isoa kamaa genren pioneereilta." Suomessa puolestaan Soundi-lehden levyarvostelija kuvaa albumin kuuntelua "kärsimykseksi" ja Iommin sooloa kappaleessa "Heaven And Hell" olevan "tuskaa korville".


title: Live Evil (Black Sabbathin albumi)

text: Sittemmin albumi on saanut pääosin myönteisiä arvosteluja. Albumi oli pitkään ainoa virallinen live-tallenne yhtyeen katalogissa ja näin ollen merkittävä. Allmusicin arvostelija mainitsee albumin olevan "vaikeasta historiastaan huolimatta jälkikäteen katsottuna positiivinen kuvaus Dion aikaisesta Sabbathista". Metal Observer-sivuston kriitikko kertoo albumin soundin olevan "voimakas" ja kehuu soitantaa "tuoreeksi ja erittäin raskaaksi". Heavy Metal Now-sivuston arvostelija kehuu kokoonpanon omaa materiaalia, mutta toteaa kuitenkin, että "Dio ja Appice eivät vakuuta Osbournen ajan Sabbath-klassikoissa".


title: Live Evil (Black Sabbathin albumi)

text: Myös albumin muusikot sopivat riitansa myöhemmin ja kokoontuivat uudelleen kahteenkin otteeseen, ensin vuosina 1990-1992 ja viimeisen kerran vuonna 2006 Heaven & Hell-nimen alla toimien aina Dion kuolemaan, vuoteen 2010 saakka. Jäsenten mielipiteet albumin sisällöstä ovat pääosin positiivisia: "Keikat olivat aina vahvoja, huolimatta lavan takaisista ongelmista", kertoi Butler vuonna 2009. Dio oli samoilla linjoilla: "Se oli loistava kiertue. Soitimme todella hyvin koko kiertueen ajan. Mutta albumi tuntuu jälkikäteen oudolta. Olimme Vinnyn kanssa ulkona yhtyeestä periaatteessa ennen miksauksen aloitusta". Iommi on tyytyväinen albumiin: "Albumi tuli ulos, kun kokoonpano oli jo todellakin hajonnut. Mutta siinä on kuitenkin oma jännitteensä ja siitä kuulee, että soitto kulki tuolloin. Otin albumin vertauskohteeksi, kun treenasimme vuoden 2006 uudelleenkokoontumisen yhteydessä".